DA Den Europæiske Unions Tidende L 122/1

KOMMISSIONENS FORORDNING (EU) Nr. 389/2013

af 2. maj 2013

om oprettelse af et EU-register i henhold til Europa-Parlamentets og Rådets direktiv 2003/87/EF og Europa-Parlamentets og Rådets beslutning nr. 280/2004/EF og nr. 406/2009/EF, og om ophævelse af Kommissionens forordning (EU) nr. 920/2010 og nr. 1193/2011

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (1), særlig artikel 19,

under henvisning til Europa-Parlamentets og Rådets beslutning nr. 280/2004/EF af 11. februar 2004 om en mekanisme til overvågning af emissioner af drivhusgasser i Fællesskabet og til gennemførelse af Kyoto-protokollen (2), særlig artikel 6, stk. 1, første afsnit, andet punktum,

under henvisning til Europa-Parlamentets og Rådets beslutning nr. 406/2009/EF af 23. april 2009 om medlemsstaternes indsats for at reducere deres drivhusgasemissioner med henblik på at opfylde Fællesskabets forpligtelser til at reducere drivhusgasemissionerne frem til 2020 (3), særlig artikel 11, stk. 3,

efter at have hørt den europæiske tilsynsførende for databeskyttelse, og

ud fra følgende betragtninger:

(1) Registersystemet sikrer en korrekt registrering af transaktioner i medfør af Unionens emissionshandelssystem (ETS), der er oprettet ved direktiv 2003/87/EF, Kyoto-protokollen og beslutning nr. 406/2009/EF. Registrene er standardiserede og sikrede elektroniske databaser, der indeholder fælles data til sporing af udstedelse, besiddelse, overdragelse og annullering af de relevante enheder, til sikring af offentlig adgang og den fornødne fortrolighed og til at sikre, at overdragelser ikke er i strid med de forpligtelser, der følger af direktiv 2003/87/EF, Protokollen til De Forenede Nationers rammekonvention om klimaændringer (Kyotoprotokollen) og beslutning nr. 406/2009/EF.

(2) I henhold til artikel 19, stk. 1, i direktiv 2003/87/EF skal alle kvoter, som udstedes fra den 1. januar 2012 og fremefter, registreres i et EU-register på konti, som forvaltes af medlemsstaterne. Kommissionens forordning (EU) nr. 920/2010 af 7. oktober 2010 om et standardiseret og sikkert registersystem i medfør af Europa-Parlamentets og Rådets direktiv 2003/87/EF og Europa-Parlamentets og Rådets beslutning nr. 280/2004/EF (4) indeholder bestemmelser om et sådant EU-register.

(3) Direktiv 2003/87/EF blev ændret betydeligt ved Europa-Parlamentets og Rådets direktiv 2009/29/EF af 23. april 2009 om ændring af direktiv 2003/87/EF med henblik på at forbedre og udvide ordningen for handel med kvoter for drivhusgasemissioner i Fællesskabet (5), og det kræver store ændringer i registersystemet. Ændringerne er gældende fra handelsperiodens start i 2013. Der findes i øjeblikket ingen international aftale, som skal gælde for medlemsstaterne efter 2012 i stedet for den nugældende Kyotoprotokol. Luftfartskvoter blev auktioneret fra 2012 på grundlag af Kommissionens forordning (EU) nr. 1031/2010 af 12. november 2010 om det tidsmæssige og administrative forløb af auktioner over kvoter for drivhusgasemissioner og andre aspekter i forbindelse med sådanne auktioner i medfør af 2003/87/EF (6) på samme måde som almindelige kvoter. Kommissionens forordning (EU) nr. 1193/2011 af 18. november 2011 om oprettelse af et EU-register for handelsperioden, der starter den 1. januar 2013, og efterfølgende handelsperioder for EU's emissionshandelsordning i henhold til Europa-Parlamentets og Rådets direktiv 2003/87/EF og Europa-Parlamentets og Rådets beslutning nr. 280/2004/EF og om ændring af Kommissionens forordning (EF) nr. 2216/2004 og (EU) nr. 920/2010 (7) blev vedtaget i henhold til artikel 19 i direktiv 2003/87/EF og gælder for handelsperioden for Unionens emissionshandelsordning, der begynder den 1. januar 2013, og for efterfølgende perioder. Den gælder også for luftfartskvoter, som er auktioneret i 2012.

(4) For at sikre, at Kyoto-enheder og kvoter kan føres på de samme EU-registerkonti, skal EU-registret være i overensstemmelse med de funktionelle og tekniske specifikationer for dataudvekslingsstandarder for registersystemer under Kyotoprotokollen, der er vedtaget ved beslutning 12/CMP.1 af UNFCCC-partskonferencen, der tjener som møde for parterne i Kyotoprotokollen (beslutning 12/CMP.1).

(5) I henhold til artikel 20 i direktiv 2003/87/EF skal der oprettes en uafhængig transaktionsjournal (EUTL’en) til registrering af udstedelse, overdragelse og annullering af kvoter. I henhold til artikel 6, stk. 2, i beslutning nr. 280/2004/EF skal oplysninger om udstedelse, besiddelse, overdragelse, erhvervelse, annullering og tilbagetrækning af tildelte emissionsenheder, optagsenheder, emissionsreduktionsenheder og godkendte emissionsreduktioner og overførsel af tildelte emissionsenheder, emissionsreduktionsenheder og godkendte emissionsreduktioner stilles til rådighed for transaktionsjournalen.

(6) EU-registret bør indeholde konti, hvor der bør foretages en registrering af de processer og operationer, der er nødvendige for at anvende bestemmelserne i direktiv 2003/87/EF. Disse konti bør oprettes efter standardiserede procedurer af hensyn til registersystemets integritet og for at sikre offentlighedens adgang til oplysningerne i systemet. Kvoter bør udstedes i EU-registret.

(7) Transaktioner med kvoter inden for EU-registret bør gennemføres via en kommunikationsforbindelse, der omfatter EUTL’en, og transaktioner med Kyoto-enheder bør gennemføres via en kommunikationsforbindelse, der omfatter både EUTL’en og De Forenede Nationers klimakonventions (UNFCCC) internationale transaktionsjournal (ITL).

(8) Da kvoter og Kyoto-enheder kun findes i papirløs form og er ombyttelige, bør retten til en kvote eller Kyoto-enhed fastslås via de konti i EU-registret, som de findes i. For at mindske de risici, som er forbundet med at omgøre transaktioner i et register og den deraf følgende afbrydelse af systemet og markedet, som en sådan omgørelse kan medføre, er det nødvendigt at sikre, at kvoter og Kyoto-enheder er fuldt ud ombyttelige. Navnlig kan transaktioner ikke tilbageføres, tilbagekaldes eller afvikles på anden måde end den, der er fastlagt i registrets regler, efter en bestemt periode, som er anført i disse regler. Intet i denne forordning må forhindre en kontohaver eller en tredjepart i at udøve en rettighed eller et krav, som følger af den underliggende transaktion, og som denne kan have i henhold til lovgivningen til omstødelse eller tilbagelevering i tilknytning til en transaktion, som er registreret i et system, for eksempel i tilfælde af svig eller tekniske fejl, hvis blot dette ikke fører til, at transaktionen inddrages, tilbagekaldes eller afvikles. Endvidere bør erhvervelse i god tro af en kvote eller en Kyoto-enhed beskyttes.

(9) Den centrale administrators hovedopgaver går ud på at tilvejebringe, drive og vedligeholde EU-registret og EUTL’en og stille dem til rådighed samt at forvalte centrale konti og foretage de operationer, som skal udføres fra centralt hold. Den nationale administrators hovedopgave går ud på at fungere som kontaktpunkt for deres respektive kontohavere i EU-registret og foretage alle operationer, som involverer direkte kontakt til disse, og herunder at åbne, suspendere og lukke konti.

(10) Hvis medlemsstaterne tildeler kvoter gratis på grundlag af artikel 10c i direktiv 2003/87/EF, bør disse kvoter udstedes i overensstemmelse med artikel 10c i nævnte direktiv og Kommissionens beslutninger, der vedtages i medfør heraf. Til dette formål bør der i de relevante nationale tildelingstabeller tages hensyn til ansøgninger i henhold til artikel 10c, stk. 5, i direktiv 2003/87/EF i de berørte medlemsstater samt de relevante kommissionsafgørelser i medfør af artikel 10c, stk. 6, i nævnte direktiv.

(11) Hvis en medlemsstat under hensyntagen til sin ansøgning i henhold til artikel 10c, stk. 5, i direktiv 2003/87/EF og Kommissionens relevante afgørelse i henhold til samme direktivs artikel 10c, stk. 6, udskyder udstedelsen af gratiskvoter i medfør af artikel 10c i direktiv 2003/87/EF (efterfølgende udstedelse af kvoter), bør den pågældende medlemsstat i sin nationale tildelingstabel i henhold til artikel 51, stk. 1, i nærværende forordning angive den gratistildeling, der gives på grundlag af investeringer, som allerede er gennemført, eller finansielle overførsler, som allerede er foretaget, på tidspunktet hvor tabellen meddeles.

(12) Hvis en medlemsstat under hensyntagen til sin ansøgning i henhold til artikel 10c, stk. 5, i direktiv 2003/87/EF og Kommissionens relevante afgørelse i henhold til samme direktivs artikel 10c, stk. 6, udsteder de gratiskvoter, der tildeles i medfør af artikel 10c i direktiv 2003/87/EF, uanset om der allerede er gennemført investeringer (forudgående udstedelse af kvoter), bør medlemsstaten i den nationale tildelingstabel angive den gratistildeling, der gives i medfør af artikel 10c i direktiv 2003/87/EF for perioden 2013 til 2019, når Kommissionen underrettes om den nationale tildelingstabel i henhold til nærværende forordnings artikel 51, stk. 1.

(13) På grundlag af de rapporter, der forelægges for Kommissionen i henhold til artikel 10c, stk. 1, i direktiv 2003/87/EF, bør medlemsstaterne ændre de nationale tildelingstabeller for at afspejle udviklingen i investeringer og status for finansielle overførsler, der er foretaget i medfør af artikel 10c i direktiv 2003/87/EF hhv. de tilsvarende kommissionsafgørelser.

(14) Ifølge artikel 11 i direktiv 2003/87/EF udsteder de kompetente myndigheder senest den 28. februar hvert år kvoter, der skal tildeles det pågældende år. Hvis en driftsleder har forelagt oplysninger i henhold til artikel 24 i Kommissionens afgørelse 2011/278/EU af 27. april 2011 om fastlæggelse af midlertidige EU-regler for harmoniseret gratistildeling af emissionskvoter i henhold til artikel 10a i Europa-Parlamentets og Rådets direktiv 2003/87/EF (8), som påvirker det antal kvoter, der skal tildeles til driftslederen, skal driftslederens tildeling genberegnes og meddeles i henhold til artikel 24, stk. 2, i nævnte afgørelse, inden en overførsel af kvoter til driftslederen kan finde sted i henhold til artikel 53, stk. 2, i denne forordning.

(15) Intet i denne forordning bør hindre en kompetent myndighed i at pålægge en driftsleder at overføre et antal kvoter, der er modtaget ud over vedkommendes tilpassede tildeling for det relevante år, til EU-tildelingskontoen i de tilfælde, hvor der er tildelt for mange kvoter bl.a. som følge af en fejl i den oprindelige tildeling, eller hvis driftslederen ikke på korrekt eller fuldstændig vis har forelagt de kompetente myndigheder oplysninger i henhold til artikel 24 i afgørelse 2011/278/EU inden for fristen i denne artikel, forudsat at den centrale administrator har foretaget ændringer af den pågældende medlemsstats nationale tildelingstabel i henhold til denne forordnings artikel 52, stk. 2, for at justere tildelingen i overensstemmelse hermed.

(16) Ved artikel 11b i direktiv 2003/87/EF forbydes det efter den 31. december 2012 at udstede godkendte emissionsreduktioner (CER'er) og emissionsreduktionsenheder (ERU'er), som fører til, at reduktioner i drivhusgasemissioner tælles dobbelt. Artikel 5, stk. 2, i Kommissionens beslutning 2006/780/EF af 13. november 2006 om undgåelse af dobbelttælling af reduktioner i drivhusgasemissioner som led i Fællesskabets emissionshandelsordning for projektaktiviteter under Kyoto-protokollen i medfør af Europa-Parlamentets og Rådets direktiv 2003/87/EF (9) åbner dog mulighed for, at kvotereserver, som er oprettet i medfør af denne beslutnings artikel 3, må konverteres til tildelte enheder (AAU’er) eller sælges som kvoter for perioden 2008-2012. Endvidere bør medlemsstaterne indtil den 30. april 2013 kunne udstede ERU fra projekter inden for aktiviteter, som først er omfattet af anvendelsesområdet for direktiv 2003/87/EF fra den 1. januar 2013 for så vidt angår emissionsreduktioner, der fandt sted indtil den 31. december 2012.

(17) Unionen, medlemsstaterne og en række tredjelande har indgået reduktionsforpligtelser for hele økonomien for emissioner i perioden 2008-2012. Medlemsstaterne har retligt bindende emissionsreduktionsmål for hele økonomien fra 2013 til 2020, jf. direktiv 2003/87/EF og beslutning nr. 406/2009/EF. I forbindelse med en ændring af Kyoto-protokollen bør der på internationalt plan indføres retligt bindende, kvantificerede emissionsmål fra 2013 til 2020 for de parter, der er anført i protokollens bilag B, når den er trådt i kraft for disse parter. Ifølge beslutning 13/CMP.1 af UNFCCC-partskonferencen, der tjener som møde for parterne i Kyotoprotokollen (beslutning 13/CMP.1) kræves det, at ERU’er kun udstedes ved at konvertere AAU’er eller optagsenheder (RMU’er), som har et serienummer, der omfatter den forpligtelsesperiode, de er udstedt for. ERU’er må ikke udstedes, hvis forpligtelsesperioden ifølge det relevante serienummer ikke svarer til den periode, hvor emissionsreduktionerne fandt sted. EU-registrets konti i relation til emissionshandelsordningen (ETS) bør ikke indeholde ERU’er, som ikke er i overensstemmelse med disse regler. Til dette formål bør ERU’er, der udstedes af tredjelande uden retligt bindende, kvantificerede emissionsmål fra 2013 til 2020, der er fastlagt ved en ændring af Kyotoprotokollen i henhold til dennes artikel 3, stk. 9, eller som ikke har deponeret et ratifikationsinstrument vedrørende en sådan ændring af Kyotoprotokollen, alene stå i EU-registret, hvis de er certificeret til at vedrøre emissionsreduktioner, der verificeres at have fundet sted før 2013. Sådanne ERU'er, der er overført til EU-registret efter den 1. maj 2013, forventes at være udstedt i henhold til verifikationsproceduren i Kontrolkomitéen for Fælles Gennemførelse, der er omhandlet i beslutning 9/CMP.1 fra partskonferencen under De Forenede Nationers rammekonvention om klimaændringer, der tjener som møde for parterne i Kyotoprotokollen (beslutning 9/CMP.1) (i henhold til den såkaldte "spor 2-procedure").

(18) Ved artikel 11a i direktiv 2003/87/EF åbnes der mulighed for at bruge CER'er og ERU'er fra projektaktiviteter før ikrafttræden af en international klimaændringsaftale, idet der åbnes mulighed for, at driftsledere kan få udstedt kvoter i bytte for sådanne enheder.

(19) Tredjelande eller deres subføderale eller regionale enheder bør kunne åbne konti i EU-registret, når der er indgået aftale med et tredjeland om vilkårene for at sammenkoble ETS med en anden obligatorisk ordning for handel med drivhusgasemissioner med et absolut emissionsloft.

(20) Ved artikel 11 i beslutning nr. 406/2009/EF fastsættes det, at der skal sikres en korrekt registrering i registersystemet af transaktioner i medfør af denne beslutning.

(21) Der bør udstedes årlige emissionstildelingsenheder på ESD-kvoteoverholdelseskonti (konti i relation til beslutningen om indsatsfordeling) i EU-registret i de mængder, der er fastlagt i henhold til artikel 3, stk. 2, og artikel 10 i beslutning nr. 406/2009/EF. Årlige emissionstildelingsenheder (AEA'er) må kun stå på ESD-kvoteoverholdelseskonti i EU-registret.

(22) EU-registret bør muliggøre gennemførelsen af den årlige overholdelsescyklus i henhold til beslutning nr. 406/2009/EF ved at fastlægge processerne for indførelsen i ESD-overholdelseskontiene af de evaluerede årlige drivhusgasemissioner med henblik på at fastlægge overholdelsesstatustallet for hver medlemsstats ESD-overholdelseskonto for hvert år og om fornødent med hensyn til anvendelsen af korrigerende foranstaltninger i henhold til artikel 7 i beslutning nr. 406/2009/EF.

(23) EU-registret bør sikre en korrekt registrering af transaktioner som omhandlet i artikel 3, stk. 3, 4 og 5, og artikel 5 i beslutning nr. 406/2009/EF.

(24) For at sikre, at der ikke forekommer uregelmæssigheder, bør der gennem EUTL’en føres automatisk kontrol med alle processer i registersystemet, der vedrører kvoter, verificerede emissioner, konti, årlige emissionstildelingsenheder, kreditanvendelsesrettigheden og Kyoto-enheder, mens der gennem ITL’en bør føres automatisk kontrol med processer, der vedrører Kyoto-enheder. Falder kontrollen negativt ud, bør den pågældende proces bringes til ophør med henblik på at sikre, at EU-registersystemet opfylder kravene i direktiv 2003/87/EF, beslutning nr. 406/2009/EF og krav opstillet i medfør af klimakonventionen og Kyotoprotokollen.

(25) Der bør anvendes hensigtsmæssige og harmoniserede krav til åbning af konti, autentificering og adgang for at beskytte sikkerheden af oplysningerne i det integrerede registersystem og undgå svig. Det bør overvejes at revidere disse krav i fremtiden med henblik på at sikre, at de er effektive, idet der tages hensyn til proportionalitet. Der bør opbevares registeroplysninger om alle processer, driftsledere, luftfartøjsoperatører og personer i registersystemet.

(26) Den centrale administrator bør påse, at der forekommer færrest muligt afbrydelser i driften af registersystemet ved at træffe alle rimelige foranstaltninger til at sikre adgangen til EU-registret og EUTL’en og ved at sikre robuste systemer og procedurer til beskyttelse af relevante oplysninger.

(27) Eftersom det kan være ønskeligt at have ekstra kontotyper eller andre måder, som gør det lettere at opbevare kvoter eller Kyoto-enheder på vegne af tredjeparter eller at varetage en interesse i sikkerheden af disse, bør disse spørgsmål tages op i forbindelse med en kommende revision af denne forordning.

(28) Der bør regelmæssigt offentliggøres relevante rapporter til sikring af, at offentligheden, med forbehold af visse fortrolighedskrav, har adgang til de oplysninger, der ligger i det integrerede registersystem, jf. Europa-Parlamentets og Rådets direktiv 2003/4/EF af 28. januar 2003 om offentlig adgang til miljøoplysninger og om ophævelse af Rådets direktiv 90/313/EØF (10) og beslutning 13/CMP.1.

(29) De nationale administratorer, den centrale administrator og Kommissionen bør overholde europæiske og nationale retsforskrifter om beskyttelse af fysiske personer i forbindelse med behandling af personoplysninger og om fri udveksling af sådanne oplysninger, særlig Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (11) og den nationale lovgivning til gennemførelse heraf samt Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og organerne og om fri udveksling af sådanne oplysninger (12), når de gælder for oplysninger, der opbevares og behandles i medfør af nærværende forordning, for hvilke de har ansvaret for kontrollen.

(30) Kommissionens forordning (EU) nr. 920/2010 af 7. oktober 2010 om et standardiseret og sikkert registersystem i medfør af Europa-Parlamentets og Rådets direktiv 2003/87/EF og Europa-Parlamentets og Rådet beslutning nr. 280/2004/EF (13) bør finde anvendelse, indtil alle nødvendige operationer i relation til handelsperioden mellem 2008 og 2012 er afsluttet. Den bør ændres for at fastsætte bestemmelser om erstatning med øjeblikkelig virkning af luftfartskvoter, som indehaves af brugerne ved udløbet af handelsperioden mellem 2008 og 2012, med luftfartskvoter, der er gyldige for den handelsperiode, der begynder i 2013. Forordning (EU) nr. 920/2010 bør derfor ophæves med virkning fra den 1. oktober 2013.

(31) Forordning (EU) nr. 1193/2011 bør derfor ophæves og erstattes af en forordning, herunder med de bestemmelser, der kræves ifølge direktiv 2003/87/EF, beslutning nr. 280/2004/EF og beslutning nr. 406/2009/EF, som træder i kraft omgående.

(32) Ved forordning (EU) nr. 1193/2011 er der fastsat frister for aftaler om vilkårene for samarbejdet mellem den centrale administrator og de nationale administratorer og for meddelelse af nationale tildelingstabeller og nationale tildelingstabeller for luftfart. Forordning (EU) nr. 1193/2011 ophæves, men disse bestemmelser bør opretholdes.

(33) Nærværende forordning bør træde i kraft så hurtigt som muligt.

(34) Foranstaltningerne i denne forordning er i overensstemmelse med udtalelse fra Udvalget for Klimaændringer —

VEDTAGET DENNE FORORDNING:

AFSNIT I

FÆLLES ALMINDELIGE BESTEMMELSER

KAPITEL 1

Genstand, anvendelsesområde og definitioner

Artikel 1

Genstand

Ved denne forordning fastlægges generelle bestemmelser for og krav til drift og vedligeholdelse af EU-registret for den handelsperiode, der begynder den 1. januar 2013, og efterfølgende perioder, for så vidt angår den uafhængige transaktionsjournal, der er omhandlet i artikel 20, stk. 1, i direktiv 2003/87/EF, og om registre, der er omhandlet i artikel 6 i beslutning nr. 280/2004/EF.

I forordningen fastlægges også et kommunikationssystem mellem EU-registret og ITL’en.

Artikel 2

Anvendelsesområde

Denne forordning finder anvendelse på kvoter, som er udstedt for den handelsperiode under EU's emissionshandelsordning, der begynder den 1. januar 2013, og efterfølgende perioder, samt på årlige emissionstildelingsenheder og Kyoto-enheder.

Denne forordning finder ligeledes anvendelse på kvoter, som skal auktioneres til luftfarten, og som blev udstedt for handelsperioden fra den 1. januar 2012 til den 31. december 2012.

Artikel 3

Definitioner

Medmindre andet er angivet, har ord og begreber i denne forordnings afsnit II samme betydning som i direktiv 2003/87/EF. Desuden finder definitionerne i artikel 3 i forordning (EU) nr. 1031/2010 og i artikel 3 i Kommissionens afgørelse 2011/278/EU anvendelse. Endvidere forstås ved:

1) "kontohaver": en fysisk eller juridisk person, der har en konto i registersystemet

2) "central administrator": person udpeget af Kommissionen i medfør af artikel 20 i direktiv 2003/87/EF

3) "kompetent myndighed": den eller de myndigheder, der udpeges af en medlemsstat, jf. artikel 18 i direktiv 2003/87/EF

4) "ekstern handelsplatform": multilateral handelscentral af enhver art, der samler eller medvirker til at samle forskellige tredjeparters interesser i køb og salg, jf. artikel 4 i Europa-Parlamentets og Rådets direktiv 2004/39/EF (14), hvor det, der er interesse i at købe og sælge, er kvoter eller Kyoto-enheder

5) "verifikator": verifikationsorgan som defineret i artikel 3, nr. 3), i Kommissionens forordning (EU) nr. 600/2012 (15)

6) "tildelte enheder" ("AAU'er"): enheder udstedt i medfør af artikel 7, stk. 3, i beslutning nr. 280/2004/EF

7) "luftfartskvoter": kvoter, som er udstedt i medfør af artikel 3c, stk. 2, i direktiv 2003/87/EF

8) "almindelige kvoter": alle andre kvoter, som er udstedt i medfør af direktiv 2003/87/EF

9) "langfristede certificerede emissionsreduktioner" ("lCER'er"): enheder, som udstedes for en projektaktivitet bestående i nyplantning eller genplantning af skov inden for rammerne af mekanismen for bæredygtig udvikling ("CDM"), og som med forbehold af beslutning 5/CMP.1 fra partskonferencen, der tjener som møde for parterne i Kyotoprotokollen, udløber ved udgangen af den krediteringsperiode for emissionsreduktion for den CDM-projektaktivitet bestående i nyplantning eller genplantning af skov, som den er udstedt for

10) "optagsenheder" ("RMU'er"): enheder, som udstedes i medfør af de relevante bestemmelser i bilaget til beslutning 13/CMP.1

11) "midlertidige certificerede emissionsreduktioner" (tCER'er): enheder, som udstedes for en projektaktivitet bestående i nyplantning eller genplantning af skov inden for rammerne af CDM, og som med forbehold af beslutning 5/CMP.1 udløber ved udgangen af den forpligtelsesperiode i henhold til Kyotoprotokollen, der følger efter den forpligtelsesperiode, den er udstedt i

12) "Kyoto-enheder": AAU'er, emissionsreduktionsenheder ("ERU'er") og certificerede emissionsreduktioner ("CER'er"), RMU'er, lCER'er og tCER'er

13) "proces": en automatiseret teknisk fremgangsmåde til udførelse af en handling vedrørende en konto, en enhed eller en del af kreditanvendelsesrettigheden i et register

14) "transaktion": en proces i EU-registret, der omfatter overførsel af en kvote, en Kyoto-enhed, en årlig emissionstildelingsenhed eller en del af kreditanvendelsesrettigheden fra en konto til en anden

15) "returnere": en driftsleders eller luftfartøjsoperatørs registrering af en kvote som modregning for de verificerede udledninger fra den pågældendes anlæg eller luftfartøj.

16) "Annullering": indehaverens definitive afhændelse af Kyoto-enheder uden modregning af verificerede udledninger

17) "sletning": indehaverens definitive afhændelse af kvoter uden modregning af verificerede udledninger

18) "tilbagetrækning": en KP-parts registrering af en Kyoto-enhed som modregning for den pågældende parts rapporterede udledninger

19) "hvidvaskning af penge": hvidvaskning af penge som defineret i artikel 1, stk. 2, i Europa-Parlamentets og Rådets direktiv 2005/60/EF (16)

20) "alvorlig lovovertrædelse": alvorlig lovovertrædelse som defineret i artikel 3, nr. 5), i direktiv 2005/60/EF

21) "finansiering af terrorisme": finansiering af terrorisme som defineret i artikel 1, stk. 4, i direktiv 2005/60/EF

22) "national administrator": organ med ansvar for på en medlemsstats vegne at administrere en række brugerkonti under medlemsstatens jurisdiktion i EU-registret, og som udpeges i henhold til artikel 8

23) "ledelse": omfatter de personer, som i praksis leder en juridisk persons daglige virksomhed

24) "mellemeuropæisk tid": mellemeuropæisk sommertid i sommertidsperioden som defineret i artikel 1, 2 og 3 i Europa-Parlamentets og Rådets direktiv 2000/84/EF

25) "national administrativ platform": et eksternt system, der drives af en national administrator eller en kompetent myndighed, der på sikker vis er forbundet til EU-registret med henblik på at automatisere funktioner i forbindelse med administrering af konti og af de regler, der skal overholdes i EU-registret

26) "internationale kreditter": CER'er, ERU'er og kreditter fra projekter eller andre emissions- reduktionsaktiviteter, der kan udnyttes i henhold til artikel 11a, stk. 5, i direktiv 2003/87/EF

27) "årlig emissionstildelingsenhed" ("AEA"): en undergruppe af en medlemsstats årlige emissionstildeling, der er fastlagt i henhold til artikel 3, stk. 2, og artikel 10 i beslutning nr. 406/2009/EF svarende til et ton kuldioxidækvivalent

28) "kreditanvendelsesrettighed": en medlemsstats ret udtrykt som et tal, der svarer til en procentdel af medlemsstatens drivhusgasemissioner i 2005, der er specificeret i artikel 5, stk. 4, i beslutning nr. 406/2009/EF, til at anvende kreditter som omhandlet i artikel 5 i beslutning nr. 406/2009/EF med henblik på at opfylde sine forpligtelser i henhold til artikel 3 i beslutning nr. 406/2009/EF

29) "uudnyttet kreditanvendelsesrettighed": en medlemsstats kreditanvendelsesrettighed fratrukket summen af internationale kreditter, tCER'er eller lCER'er, der står på ESD-overholdelseskontoen på det tidspunkt, hvor overholdelsesstatustallet bestemmes, jf. artikel 79 i denne forordning

30) "overholdelsesperiode": tidsrummet fra den 1. januar 2013 til den 31. december 2020, i hvilket medlemsstaterne skal begrænse deres drivhusgasemissioner i henhold til artikel 3 i beslutning nr. 406/2009/EF.

KAPITEL 2

Registersystemet

Artikel 4

EU-registret

1. Der oprettes et EU-register for handelsperioden inden for rammerne af Unionens emissionshandelsordning, som indledes den 1. januar 2013, og efterfølgende perioder.

2. Den centrale administrator fører og vedligeholder EU-registret og dets tekniske infrastruktur.

3. Medlemsstaterne anvender EU-registret med henblik på at opfylde deres forpligtelser i henhold til artikel 19 i direktiv 2003/87/EF og artikel 11 i beslutning nr. 406/2009/EF og sikre en korrekt regnskabsføring af kvoter, AEA'er og kreditanvendelsesrettigheder inden for denne forordnings anvendelsesområde. EU-registret stiller de processer, som er anført i denne forordning, til rådighed for nationale administratorer og kontohavere.

4. Den centrale administrator sikrer, at der i EU-registret tages hensyn til de funktionelle og tekniske specifikationer med hensyn til dataudvekslingsstandarder for registersystemer under Kyotoprotokollen, der er udarbejdet i medfør af beslutning 12/CMP.1, og at der tages hensyn til krav til hardware, net, software og sikkerhedskrav, der er fastsat i dataudvekslingsspecifikationerne og de tekniske specifikationer, jf. artikel 105 i denne forordning.

Artikel 5

Nationale og Unionens KP-registre

1. For at imødekomme deres forpligtelser som parter i Kyotoprotokollen og for i medfør af artikel 6 i beslutning nr. 280/2004/EF at sikre en korrekt registrering af Kyoto-enheder fører hver medlemsstat og Unionen et Kyotoprotokolregister (KP-register) i form af en standardiseret elektronisk database, hvori der tages hensyn til UNFCCC's krav til registre, og navnlig de funktionelle og tekniske specifikationer for dataudvekslingsstandarder for registersystemer under Kyotoprotokollen, som er udarbejdet i medfør af beslutning 12/CMP.1, og hvori kravene opfyldes angående hardware, net, software og sikkerhedskrav, der er fastsat i dataudvekslingsspecifikationerne og de tekniske specifikationer, jf. artikel 105 i denne forordning.

2. Den centrale administrator sikrer, at EU-registret også fungerer som et KP-register for Unionen som part i Kyotoprotokollen. Den centrale administrator fungerer også som administrator for Unionens KP-register, som indgår i EU-registret.

Artikel 6

EUTL’en

1. I henhold til artikel 20 i direktiv 2003/87/EF oprettes en EU-transaktionsjournal (EUTL) i form af en standardiseret elektronisk database for transaktioner inden for denne forordnings anvendelsesområde. EUTL’en tjener ligeledes til at registrere alle oplysninger om beholdninger og overførsler af Kyoto-enheder, der stilles til rådighed i henhold til artikel 6, stk. 2, i beslutning nr. 280/2004/EF.

2. Den centrale administrator fører og vedligeholder EUTL’en efter bestemmelserne i denne forordning.

3. Den centrale administrator sikrer, at EUTL’en kan kontrollere og registrere alle de processer, der henvises til i denne forordning, og tager hensyn til de funktionelle og tekniske specifikationer for dataudvekslingsstandarder for registersystemer under Kyotoprotokollen, der er udarbejdet i medfør af beslutning 12/CMP.1, og opfylder de krav til hardware, netværk og software, der er fastsat i dataudvekslingsspecifikationerne og de tekniske specifikationer, jf. artikel 105 i denne forordning.

4. Den centrale administrator sikrer, at EUTL’en kan registrere alle processer, der er beskrevet i kapitel 3 i afsnit I, samt i afsnit II, III og IV.

Artikel 7

Kommunikationsforbindelser mellem registrene, ITL’en og EUTL’en

1. Den centrale administrator og medlemsstaterne sikrer, at EU-registret og KP-registrene opretholder en kommunikationsforbindelse til ITL’en med henblik på at kommunikere transaktioner med Kyoto-enheder.

2. Den centrale administrator sikrer, at EUTL’en opretholder en kommunikationsforbindelse til ITL’en med henblik på registrering og kontrol af overførsler omhandlet i stk. 1. EUTL’en skal behandle og kontrollere alle foreslåede overførsler, der berører et KP-register, før overførslen registreres.

3. Den centrale administrator sikrer, at EU-registret opretholder en direkte kommunikationsforbindelse til EUTL’en med det formål at kontrollere og registrere transaktioner med kvoter, AEA'er eller dele af kreditanvendelsesrettigheden og kontoforvaltningsprocesser, der er fastlagt i kapitel 3 i afsnit I. Alle transaktioner vedrørende kvoter, AEA'er eller dele af kreditanvendelsesrettigheden skal finde sted i EU-registret og skal registreres og kontrolleres af EUTL’en. Den centrale administrator kan oprette en begrænset kommunikationsforbindelse mellem EUTL’en og registret i et tredjeland, som har indgået en traktat om tiltrædelse af Unionen, for at give sådanne registre mulighed for at kommunikere med ITL’en via EUTL’en og registrere operatørernes verificerede udledningsdata i EUTL’en. Disse registre skal gennemføre alle de krævede test- og initialiseringsprocedurer for registre, før en sådan kommunikationsforbindelse oprettes.

Artikel 8

Nationale administratorer og KP-registeradministratorer

1. Hver medlemsstat udpeger en national administrator. Uanset artikel 13, stk. 2, har medlemsstaten i henhold til artikel 11 adgang til og forvalter egne konti og kontiene i EU-registret under dens jurisdiktion via den nationale administrator, som defineres i bilag I. Hver medlemsstats nationale administrator fungerer også som administrator for KP-registret i overensstemmelse med denne forordnings bestemmelser.

2. Medlemsstaterne og Kommissionen sikrer, at der ikke er interessekonflikter mellem de nationale administratorer, den centrale administrator og kontohavere.

3. Hver enkelt medlemsstat underretter Kommissionen om den nationale administrators identitet og kontaktoplysninger, herunder et nødtelefonnummer, som skal anvendes i tilfælde af sikkerhedsrelaterede hændelser.

4. Kommissionen samordner gennemførelsen af denne forordning med medlemsstaternes nationale administratorer og den centrale administrator. Kommissionen hører navnlig administratorernes arbejdsgruppe i Udvalget for Klimaændringer om spørgsmål og procedurer vedrørende driften af registre, som reguleres ved denne forordning, og gennemførelsen af denne forordning. Senest 31. marts 2012 aftaler administratorernes arbejdsgruppe betingelserne for samarbejde mellem den centrale administrator og de nationale administratorer, herunder fælles arbejdsgange for gennemførelsen af denne forordning og procedurer for forandringsstyring og fejlhåndtering vedrørende EU-registret samt tekniske specifikationer for EU-registrets og EUTL’ens funktion og pålidelighed. Vilkårene for dette samarbejde kan omfatte nærmere bestemmelser om at konsolidere de eksterne kommunikationsforbindelser, informationsteknologiinfrastrukturen, brugerkonto-adgangsprocedurerne og ordningerne til at forvalte EU-registrets KP-konti i sammenhæng med andre KP-registres konti i et konsolideret europæisk registersystem, der vedligeholdes af den centrale administrator. Udvalget for Klimaændringer vedtager administratorernes arbejdsgruppes forretningsorden.

5. Den centrale administrator, de kompetente myndigheder og de nationale administratorer gennemfører kun processer, som er nødvendige for udførelsen af deres respektive opgaver, jf. direktiv 2003/87/EF, beslutning 280/2004/EF og beslutning nr. 406/2009/EF, og de foranstaltninger, der er vedtaget i henhold til disse bestemmelser.

KAPITEL 3

Konti

Afdeling 1

Generelle bestemmelser for alle konti

Artikel 9

Konti

1. Medlemsstaterne og den centrale administrator sikrer, at hvert KP-register og EU-registret indeholder konti som anført i bilag I.

2. Hver kontotype må indeholde de enhedstyper, som er fastlagt i bilag I.

Artikel 10

Kontostatus

1. En konto kan have følgende status: åben, spærret, udelukket eller lukket.

2. Der må ikke igangsættes processer fra spærrede konti bortset fra de processer, der er angivet i artikel 25, 31, 35, 67, 77, 81 og 82.

3. Der må ikke igangsættes processer fra lukkede konti. En lukket konto må ikke genåbnes og kan ikke erhverve enheder.

4. Hvis et anlæg udelukkes fra Unionens ordning i medfør af artikel 27 i direktiv 2003/87/EF, sætter den nationale administrator den hertil svarende driftslederbeholdningskonto til udelukket status, så længe udelukkelsen varer.

5. Efter at den kompetente myndighed har underrettet om, at en luftfartøjsoperatørs flyvninger ikke længere er omfattet af EU-ordningen i henhold til bilag I til direktiv 2003/87/EF i et givet år, sætter den nationale administrator den hertil svarende luftfartøjsoperatørbeholdningskonto til udelukket status efter at have givet den pågældende luftfartøjsoperatør en forhåndsmeddelelse herom, og indtil den kompetente myndighed underretter om, at en luftfartøjsoperatørs flyvninger igen er omfattet af ordningen.

6. Der må ikke igangsættes processer fra udelukkede konti bortset fra de processer, der er angivet i artikel 25 og 68, og de processer, der er angivet i artikel 35 og 67 svarende til den periode, hvor kontoens status ikke var sat til udelukket.

Artikel 11

Administrering af konti

1. Hver konto har en administrator, der er ansvarlig for administrationen af kontoen på en medlemsstats vegne eller på Unionens vegne.

2. For hver enkelt kontotype som anført i bilag I skal det fastlægges, hvem der administrerer kontoen.

3. Kontoadministratoren har ansvaret for at åbne, suspendere eller begrænse adgangen til eller lukke en konto, ændre kontoens status, godkende bemyndigede repræsentanter, tillade ændringer i kontooplysningerne, der kræver administratorens godkendelse, og igangsætte transaktioner, hvis kontohaveren anmoder herom i henhold til artikel 23, stk. 5, i overensstemmelse med denne forordnings bestemmelser.

4. Administratoren kan pålægge kontohavere og dens repræsentanter at indvilge i at opfylde rimelige vilkår og betingelser i overensstemmelse med denne forordning under iagttagelse af de forhold, der er anført i bilag II.

5. Konti reguleres af love og henhører under administratorens medlemsstats jurisdiktion, og enhederne på disse konti anses for at være hjemmehørende i den pågældende medlemsstat.

Artikel 12

Meddelelser fra den centrale administrator

Den centrale administrator underretter kontorepræsentanterne og den nationale administrator om igangsættelse og afslutning eller indstilling af en proces vedrørende kontoen samt om ændring af kontoens status via en automatisk mekanisme, der er beskrevet i dataudvekslingsspecifikationerne og de tekniske specifikationer, jf. artikel 105.

Afdeling 2

Åbning og ajourføring af konti

Artikel 13

Åbning af konti, der administreres af den centrale administrator

1. Den centrale administrator skal åbne alle ETS-administrationskonti i EU-registret, EU's KP-konti, EU-totalmængdekontoen (AEA), ESD-sletningskontoen og en ESD-overholdelseskonto for hver enkelt medlemsstat for hvert år i overholdelsesperioden senest 20 hverdage efter modtagelsen af de oplysninger, der er anført i bilag III.

2. Den nationale administrator, som er udpeget i henhold til artikel 8, stk. 1, fungerer som bemyndiget repræsentant for ESD-overholdelseskonti, medmindre den pågældende medlemsstat udnævner en anden person.

3. Hver medlemsstat forelægger den centrale administrator oplysningerne i tabel VIII-I i bilag VIII for hver bemyndiget repræsentant og yderligere repræsentant for ESD-overholdelseskonti.

Artikel 14

Åbning af konti for nationale administrative platforme i EU-registret

1. Fra den 1. januar 2014 kan en national administrator indgive en anmodning om at åbne en konto for en national administrativ platform i EU-registret. Denne ansøgning forelægges den centrale administrator. Den nationale administrator tilvejebringer de oplysninger, som den centrale administrator har behov for. Disse oplysninger skal som minimum omfatte de oplysninger, der er anført i bilag III, og dokumentation for, at den nationale administrative platform har et sikkerhedsniveau, som er svarende til eller højere end den sikkerhed, som EU-registret giver i henhold til denne forordning under iagttagelse af de tekniske og sikkerhedsmæssige krav, der er beskrevet i dataudvekslingsspecifikationerne og de tekniske specifikationer, jf. artikel 105.

2. Senest 20 hverdage efter modtagelsen af fuldstændige oplysninger, jf. stk. 1, åbner den centrale administrator en konto for en national administrativ platform i EU-registret eller underretter den nationale administrator om, at det afvises at åbne kontoen, såfremt den nationale administrative platforms sikkerhedsniveau er utilstrækkeligt i forhold til kravene i stk. 1.

3. Den nationale administrator, som udpeges i medfør af artikel 8, stk. 1, fungerer som bemyndiget repræsentant for kontoen for den nationale administrative platform.

Artikel 15

Åbning af en auktionsleveringskonto i EU-registret

1. En kvoteudbyder, et clearingsystem eller et afviklingssystem som defineret i forordning (EU) nr. 1031/2010 eller en auktionsplatform, der udpeges i henhold til artikel 26 eller artikel 30 i nævnte forordning, kan forelægge en national administrator en anmodning om en auktionsleveringskonto i EU-registret. Den person, som ansøger om kontoen, skal forelægge de oplysninger, som er anført i bilag IV.

2. Senest 20 hverdage efter modtagelsen af fuldstændige oplysninger i overensstemmelse med denne artikels stk. 1 og artikel 24 åbner den nationale administrator auktionsleveringskontoen i EU-registret eller underretter den person, som ansøger om kontoen, om, at det er afvist at åbne kontoen i medfør af artikel 22.

Artikel 16

Åbning af driftslederbeholdningskonti i EU-registret

1. Senest 20 hverdage efter ikrafttrædelsen af en drivhusgasudledningstilladelse forelægger den relevante kompetente myndighed eller driftslederen de oplysninger, som er anført i bilag VI, for den relevante nationale administrator og ansøger den nationale administrator om at åbne en driftslederbeholdningskonto i EU-registret.

2. Senest 20 hverdage efter modtagelsen af fuldstændige oplysninger i overensstemmelse med denne artikels stk. 1 og artikel 24 åbner den nationale administrator en driftslederbeholdningskonto for hvert anlæg i EU-registret eller underretter den potentielle kontohaver om, at det er afvist at åbne kontoen i medfør af artikel 22.

Artikel 17

Åbning af luftfartøjsoperatørbeholdningskonti i EU-registret

1. Senest 20 hverdage efter godkendelsen af en luftfartøjsoperatørs overvågningsplan forelægger den kompetente myndighed eller luftfartøjsoperatør de oplysninger, som er anført i bilag VII, for den relevante nationale administrator og ansøger den nationale administrator om at åbne en luftfartøjsoperatørbeholdningskonto i EU-registret.

2. Hver luftfartøjsoperatør har én luftfartøjsoperatørbeholdningskonto.

3. Luftfartøjsoperatører, der udfører luftfartsaktiviteter, hvor de samlede udledninger er lavere end 25 000 ton CO2-ækvivalenter pr. år, eller som udfører færre end 243 flyvninger pr. periode i tre på hinanden følgende firemånedersperioder, kan bemyndige en fysisk person eller en juridisk enhed til at åbne en luftfartøjsoperatørbeholdningskonto og til at returnere kvoter i henhold til artikel 12, stk. 2a, i direktiv 2003/87/EF på deres vegne. Luftfartøjsoperatøren bærer stadig ansvaret for kvoteoverholdelsen. Luftfartøjsoperatøren sikrer i forbindelse med bemyndigelsen af den fysiske person eller den juridiske enhed, at der ikke er nogen interessekonflikt mellem den bemyndigede person eller enhed og de kompetente myndigheder, de nationale administratorer, verifikatorer eller andre organer, der er underlagt bestemmelserne i direktiv 2003/87/EF og de retsakter, der er vedtaget til gennemførelse heraf. I dette tilfælde forelægger den bemyndigede fysiske person eller juridiske enhed de oplysninger, der kræves i henhold til stk. 1.

4. Senest 40 hverdage efter modtagelsen af fuldstændige oplysninger i overensstemmelse med denne artikels stk. 1 og artikel 24 åbner den nationale administrator en luftfartøjsoperatørbeholdningskonto for hver luftfartøjsoperatør i EU-registret eller underretter den potentielle kontohaver om, at det er afvist at åbne kontoen i medfør af artikel 22.

5. Status for luftfartøjsoperatørbeholdningskonti ændres fra spærret til åben efter registrering af verificerede udledninger i medfør af artikel 35, stk. 1 til 5, og et overholdelsesstatustal, der er større end eller lig med nul beregnet i medfør af artikel 37, stk. 1. Kontoens status skal også ændres til åben på en tidligere dato i perioden mellem datoen for åbning af kontoen og datoen, hvor verificerede udledninger indføres i EU-registret for første gang, efter at den nationale administrator modtager en anmodning fra kontohaveren om aktivering af sin konto i handelsøjemed, forudsat at en sådan anmodning mindst indeholder alle nødvendige elementer, der er angivet i dataudvekslingsspecifikationerne og de tekniske specifikationer, jf. artikel 105.

Artikel 18

Åbning af personbeholdnings- og handelskonti i EU-registret

1. En ansøgning om at åbne en personbeholdnings- eller handelskonto i EU-registret indgives til den nationale administrator af den potentielle kontohaver. Den potentielle kontohaver forelægger de oplysninger, som kræves af den nationale administrator, herunder mindst oplysningerne i bilag IV.

2. Den nationale administrators medlemsstat kan kræve, at de potentielle kontohavere som en betingelse for at få åbnet en personbeholdnings- eller handelskonto har fast bopæl eller er registreret i den kontoadministrerende nationale administrators medlemsstat.

3. Den nationale administrators medlemsstat kan kræve, at de potentielle kontohavere som en betingelse for at få åbnet en personbeholdnings- eller handelskonto er momsregistreret i den kontoadministrerende nationale administrators medlemsstat.

4. Senest 20 hverdage efter modtagelsen af fuldstændige oplysninger i overensstemmelse med denne artikels stk. 1 og artikel 24 åbner den nationale administrator en personbeholdnings- eller handelskonto i EU-registret eller underretter den potentielle kontohaver om, at det er afvist at åbne kontoen i medfør af artikel 22.

Artikel 19

Åbning af nationale beholdningskonti i EU-registret

Den kompetente myndighed i en medlemsstat giver den nationale administrator anvisning om at åbne en national beholdningskonto i EU-registret senest 20 hverdage efter modtagelsen af oplysningerne, der er fastsat i bilag III.

Artikel 20

Åbning af eksterne handelsplatformkonti i EU-registret

1. Eksterne handelsplatforme kan indgive en ansøgning om at åbne en ekstern handelsplatformkonto i EU-registret. Denne ansøgning sendes til den nationale administrator. Den person, som ansøger om kontoen, skal forelægge de oplysninger, som kræves af den nationale administrator. Disse oplysninger skal mindst omfatte de oplysninger, der er fastsat i bilag IV, og dokumentation for, at den eksterne handelsplatform har et sikkerhedsniveau, som er svarende til eller højere end den sikkerhed, som EU-registret giver i henhold til denne forordning, og at den har iværksat sikkerhedsforanstaltninger, som mindst tilbyder et beskyttelsesniveau svarende til godkendelsen af en yderligere bemyndiget repræsentant, jf. artikel 23, stk. 3.

2. Nationale administratorer sikrer, at der i eksterne handelsplatforme tages hensyn til de tekniske og sikkerhedsmæssige krav, der er beskrevet i dataudvekslingsspecifikationerne og de tekniske specifikationer, jf. artikel 105.

3. Senest 20 hverdage efter modtagelsen af fuldstændige oplysninger i overensstemmelse med denne artikels stk. 1 og artikel 24 åbner den nationale administrator en konto for eksterne handelsplatforme i EU-registret eller underretter den centrale administrator eller den person, som ansøger om kontoen, om, at det er afvist at åbne kontoen i medfør af artikel 22. Den pågældende nationale administrator underretter straks Kommissionen om åbningen af sådanne konti.

4. Der er ikke krav om godkendelse fra en yderligere bemyndiget repræsentant i medfør af artikel 23, stk. 3, for at igangsætte en transaktion for transaktioner, som igangsættes af eksterne handelsplatforme.

Artikel 21

Åbning af verifikatorkonti i EU-registret

1. En ansøgning om at åbne en verifikatorkonto i EU-registret indgives til den nationale administrator. En person, der ansøger om en konto, forelægger de oplysninger, som kræves af den nationale administrator, herunder oplysningerne, der er fastsat i bilag III og V.

2. Senest 20 hverdage efter modtagelsen af fuldstændige oplysninger i overensstemmelse med denne artikels stk. 1 og artikel 24 åbner den nationale administrator en verifikatorkonto i EU-registret eller underretter den potentielle kontohaver om, at det er afvist at åbne kontoen i medfør af artikel 22.

Artikel 22

Afvisning af at åbne en konto

1. Den nationale administrator verificerer, at de forelagte oplysninger og dokumenter i forbindelse med åbningen af en konto er fuldstændige, ajourførte, nøjagtige og korrekte.

2. En national administrator kan afvise at åbne en konto:

a) hvis de forelagte oplysninger og dokumenter er ufuldstændige, uaktuelle eller på anden måde unøjagtige eller falske

b) hvis den potentielle kontohaver eller, i tilfælde af en juridisk person, en person blandt den potentielle kontohavers ledelse er genstand for efterforskning eller inden for de seneste fem år er dømt for svig med kvoter eller Kyoto-enheder, hvidvaskning af penge, finansiering af terrorisme eller andre former for alvorlig lovovertrædelse, hvortil kontoen kan anvendes

c) hvis den nationale administrator har rimelige grunde til at antage, at kontoen muligvis anvendes til svig med kvoter eller Kyoto-enheder, hvidvaskning af penge, finansiering af terrorisme eller andre former for alvorlig lovovertrædelse

d) af andre grunde fastsat i national ret.

3. Hvis den nationale administrator afviser at åbne en konto, kan den person, der ansøger om åbning af en konto, gøre indsigelse herimod hos den relevante myndighed efter national ret, som giver den nationale administrator anvisning om enten at åbne kontoen eller bekræfte afvisningen i en begrundet afgørelse, med forbehold for krav i national ret, som forfølger et lovligt mål, som er foreneligt med denne forordning, og er rimelige i forhold til målet.

Artikel 23

Bemyndigede repræsentanter

1. Hver konto med undtagelse af verifikatorkontoen har mindst to bemyndigede repræsentanter. En verifikatorkonto har mindst én bemyndiget repræsentant. Den bemyndigede repræsentant igangsætter transaktioner og andre processer på kontohaverens vegne.

2. Ud over den bemyndigede repræsentant, som er beskrevet i stk. 1, kan en konto også have bemyndigede repræsentanter, som udelukkende har "læseadgang" til kontoen.

3. Konti kan have en eller flere yderligere bemyndigede repræsentanter. Der er krav om godkendelse fra en yderligere bemyndiget repræsentant, ud over godkendelsen fra en bemyndiget repræsentant, for at igangsætte en transaktion undtagen for:

a) overførsler til en konto på kontohaverens liste over betroede konti i EU-registret

b) transaktioner igangsat af eksterne handelsplatforme, hvis konti er åbnet i henhold til artikel 20, og

c) kvoteombytning i medfør af artikel 60, returnering af kvoter i medfør af artikel 67, sletning af kvoter i henhold til artikel 68 og annullering af Kyoto-enheder i overensstemmelse med artikel 69, hvis der ikke er udpeget nogen yderligere bemyndiget repræsentant. I dette tilfælde bekræftes igangsættelsen af transaktionen af en anden kontorepræsentant.

4. Kontohavere kan give adgang til deres konto via en ekstern handelsplatform. Sådanne kontohaverne udpeger en person, der allerede er bemyndiget repræsentant for en ekstern handelsplatformkonto, som bemyndiget repræsentant.

5. Hvis en bemyndiget repræsentant af tekniske eller andre grunde ikke kan få adgang til EU-registret, kan den nationale administrator på anmodning igangsætte transaktioner på vegne af den bemyndigede repræsentant, forudsat at den nationale administrator tillader sådanne anmodninger, og at adgangen ikke blev suspenderet i overensstemmelse med denne forordning.

6. Der kan i dataudvekslingsspecifikationerne og de tekniske specifikationer fastsættes et maksimalt antal bemyndigede repræsentanter og yderligere bemyndigede repræsentanter for hver kontotype.

7. Bemyndigede repræsentanter og yderligere bemyndigede repræsentanter skal være fysiske personer over 18 år. Alle bemyndigede repræsentanter og yderligere bemyndigede repræsentanter for en given konto skal være forskellige personer, men den samme person kan være bemyndiget repræsentant eller yderligere bemyndiget repræsentant for mere end én konto. Den nationale administrators medlemsstat kan kræve, at mindst én af de bemyndigede repræsentanter for en konto skal have fast bopæl i medlemsstaten, undtagen for verifikatorkonti.

Artikel 24

Udnævnelse og godkendelse af bemyndigede repræsentanter og yderligere bemyndigede repræsentanter

1. Når der ansøges om at åbne en konto, udnævner den potentielle kontohaver et antal bemyndigede repræsentanter og yderligere bemyndigede repræsentanter i overensstemmelse med artikel 23.

2. Ved udnævnelsen af en bemyndiget repræsentant eller yderligere bemyndiget repræsentant forelægger kontohaveren de oplysninger, administratoren anmoder om. Disse oplysninger skal mindst indeholde oplysningerne anført i bilag VIII.

3. Senest 20 hverdage efter modtagelsen af fuldstændige oplysninger, jf. stk. 2, godkender den nationale administrator en bemyndiget repræsentant eller yderligere bemyndiget repræsentant eller meddeler kontohaveren, at godkendelsen er afvist. Kræves der længere tid til vurdering af repræsentanten, kan administratoren forlænge vurderingsprocessen med op til 20 hverdage og underretter kontohaveren om forlængelsen.

4. Den nationale administrator verificerer, at de forelagte oplysninger og dokumenter ved udnævnelsen af en bemyndiget repræsentant eller yderligere bemyndiget repræsentant er fuldstændige, ajourførte, nøjagtige og korrekte.

5. En national administrator kan afvise at godkende en bemyndiget repræsentant eller yderligere bemyndiget repræsentant:

a) hvis de forelagte oplysninger og dokumenter er ufuldstændige, uaktuelle eller på anden måde unøjagtige eller falske

b) hvis den potentielle repræsentant er genstand for efterforskning eller inden for de seneste 5 år er dømt for svig med kvoter eller Kyoto-enheder, hvidvaskning af penge, finansiering af terrorisme eller andre former for alvorlig lovovertrædelse, hvortil kontoen kan anvendes

c) af andre grunde fastsat i national ret.

6. Hvis den nationale administrator har afvist at godkende en bemyndiget repræsentant eller yderligere bemyndiget repræsentant, kan kontohaveren gøre indsigelse hos den relevante myndighed efter national ret, som giver den nationale administrator anvisning om enten at godkende repræsentanten eller bekræfte afvisningen i en begrundet afgørelse, med forbehold for krav i national ret, som forfølger et lovligt mål, som er foreneligt med denne forordning, og er rimelige i forhold til målet.

Artikel 25

Ajourføring af kontooplysninger og oplysninger om bemyndigede repræsentanter

1. Alle kontohavere informerer inden 10 hverdage den nationale administrator om ændringer i de oplysninger, der er forelagt i forbindelse med åbning af en konto. Desuden bekræfter kontohaverne senest den 31. december hvert år over for den nationale administrator, at oplysningerne vedrørende deres konto er fuldstændige, ajourførte, nøjagtige og korrekte.

2. Luftfartøjsoperatører informerer deres kontoadministrator inden 10 hverdage, hvis de er omfattet af en fusion af to eller flere luftfartøjsoperatører, eller hvis de har delt sig i to eller flere luftfartøjsoperatører.

3. Meddelelser om ændringer ledsages af de oplysninger, som den nationale administrator kræver, i overensstemmelse med denne afdeling. Senest 15 hverdage efter modtagelsen af en sådan meddelelse og medfølgende oplysninger godkender den nationale administrator ajourføringen af oplysningerne. Administratoren kan afvise at ajourføre oplysningerne, jf. artikel 24, stk. 4 og 5. Kontohaveren informeres om en sådan afvisning. Der kan gøres indsigelser mod sådanne afvisninger hos den kompetente myndighed eller den relevante myndighed i henhold til national lovgivning, jf. artikel 22.

4. Mindst en gang hvert tredje år kontrollerer den nationale administrator, om de forelagte oplysninger i forbindelse med åbningen af kontoen stadig er fuldstændige, ajourførte, nøjagtige og korrekte, og anmoder kontohaveren om at informere om alle ændringer, hvor det er relevant.

5. Indehaveren af en driftslederbeholdningskonto må kun sælge eller afhænde sin driftslederbeholdningskonto sammen med det anlæg, der er knyttet til driftslederbeholdningskontoen.

6. Med forbehold af stk. 5 kan en kontohaver ikke sælge eller afhænde ejerskabet af sin konto til en anden person.

7. En bemyndiget repræsentant eller yderligere bemyndiget repræsentant må ikke overdrage sin status som repræsentant til en anden person.

8. En kontohaver kan anmode om at få afsat en bemyndiget repræsentant fra en konto. Når den nationale administrator har modtaget anmodningen, suspenderer denne den bemyndigede repræsentants eller den yderligere bemyndigede repræsentants adgang. Senest 10 hverdage efter modtagelsen af anmodningen afsætter den relevante administrator den bemyndigede repræsentant.

9. En kontohaver kan udnævne nye bemyndigede repræsentanter eller yderligere bemyndigede repræsentanter, jf. artikel 24.

10. Hvis en luftfartøjsoperatørs administrerende medlemsstat ændres efter fremgangsmåden i artikel 18a i direktiv 2003/87/EF eller på grund af udvidelsen af Unionen, ajourfører den centrale administrator angivelsen af den nationale administrator for den tilsvarende luftfartøjsoperatørbeholdningskonto. Hvis administratoren af en luftfartøjsoperatørbeholdningskonto ændres, kan den nye administrator anmode luftfartøjsoperatøren om at forelægge de oplysninger, der kræves ved kontoåbning, jf. artikel 17, og de oplysninger, der kræves vedrørende bemyndigede repræsentanter, jf. artikel 24.

11. Med forbehold af stk. 10 ændres den medlemsstat, der har ansvar for forvaltningen af kontoen, ikke.

Artikel 26

Liste over betroede konti

1. Auktionsleveringskonti, beholdningskonti og handelskonti kan have en liste over betroede konti i EU-registret.

2. Konti, der indehaves af den samme kontohaver, indgår automatisk på listen over betroede konti.

3. Ændringer af listen over betroede konti igangsættes og færdiggøres ved den procedure, der er fastsat i artikel 39, for overførsler, der er angivet i afsnit II, kapitel 2, afdeling 6. Ændringen skal bekræftes af en yderligere bemyndiget repræsentant eller, hvis der ikke er udnævnt en yderligere bemyndiget repræsentant, af en anden bemyndiget repræsentant. Fristen i artikel 39, stk. 3, gælder ikke for sletning af konti fra listen over betroede konti; for alle andre ændringer af listen over betroede konti er fristen 7 dage.

Afdeling 3

Lukning af konti

Artikel 27

Lukning af konti

Med forbehold af artikel 32, stk. 1, bliver en konto senest 10 hverdage efter modtagelsen af en anmodning fra indehaveren af en anden konto end dem, der er angivet i artikel 28, 29, 30 og 31, lukket af administratoren.

Artikel 28

Lukning af driftslederbeholdningskonti

1. Den kompetente myndighed underretter den nationale administrator senest 10 hverdage efter tilbagekaldelsen eller suspensionen af drivhusgasudledningstilladelsen, eller efter at den har fået kendskab til, at et anlæg er lukket. Senest 10 hverdage efter en sådan underretning registrerer den nationale administrator den relevante dato i EU-registret.

2. Den nationale administrator kan lukke en driftslederbeholdningskonto senest den 30. juni i året efter det år, hvor lukningen af anlægget, tilbagekaldelse eller suspension af drivhusgasudledningstilladelsen fandt sted, hvis det pågældende anlæg har returneret et antal kvoter svarende til eller større end dets verificerede udledninger, og kontoen ikke er udelukket i medfør af artikel 27 i direktiv 2003/87/EF.

Artikel 29

Lukning af luftfartøjsoperatørers konti

Luftfartøjsoperatørbeholdningskonti lukkes kun af den nationale administrator, hvis den kompetente myndighed har givet anvisning herom, fordi den gennem underretning fra kontohaveren eller gennem anden dokumentation har fået kendskab til, at luftfartøjsoperatøren har fusioneret med en anden luftfartøjsoperatør, eller at luftfartøjsoperatøren har indstillet alle sine aktiviteter omfattet af bilag I til direktiv 2003/87/EF.

Artikel 30

Lukning af verifikatorkonti

1. Senest 10 hverdage efter modtagelsen af en anmodning fra en verifikator om at lukke vedkommendes konto lukker den nationale administrator verifikatorkontoen.

2. Den kompetente myndighed kan også give den nationale administrator anvisning om at lukke en verifikatorkonto, hvis en af følgende betingelser er opfyldt:

a) verifikatorens akkreditering er udløbet eller er blevet trukket tilbage

b) verifikatoren har indstillet sit virke.

Artikel 31

Lukning af en ESD-overholdelseskonto

1. Den centrale administrator lukker en ESD-overholdelseskonto tidligst en måned efter, at overholdelsesstatustallet for denne konto er fastslået i henhold til artikel 79, dog senest den 21. december, og efter forudgående meddelelse til kontohaveren.

2. Den centrale administrator sikrer, at EU-registret udfører en overførsel af alle internationale kreditter, tCER’er og lCER’er, som er anvendt i henhold til artikel 81, til den relevante KP-tilbagetrækningskonto.

3. Hvis den direkte overførsel til den relevante KP-tilbagetrækningskonto er forbudt ifølge ITL’ens regler for transaktioner udarbejdet under Kyotoprotokollen, skal de internationale kreditter, tCER'er og lCER'er, der har været anvendt til kvoteoverholdelse, først overføres til en særlig konto, som den nationale administrator har åbnet til dette formål.

4. Ved lukning af ESD-overholdelseskontoen, sikrer den centrale administrator, at EU-registret overfører de resterende AEA'er på ESD-overholdelseskontoen til ESD-kontoen til slettede kvoter.

Artikel 32

Overskud af kvoter på konti, der lukkes

1. Er der overskud af kvoter eller Kyoto-enheder på en konto, som administratoren skal lukke, jf. artikel 27, 28 og 29, anmoder administratoren kontohaveren om at anvise en anden konto, som de pågældende kvoter eller Kyoto-enheder overføres til. Besvarer kontohaveren ikke administratorens anmodning inden 40 hverdage, kan administratoren overføre kvoterne eller Kyoto-enhederne til sin nationale konto.

2. Er der overskud af kvoter eller Kyoto-enheder på en konto, hvortil adgangen er suspenderet i overensstemmelse med artikel 34, kan den kompetente myndighed kræve, at kvoterne og Kyoto-enhederne omgående overføres til den relevante nationale konto.

Artikel 33

Lukning af konti og afsættelse af en bemyndiget repræsentant på administratorens initiativ

1. Hvis de forhold, der giver anledning til suspension af adgang til konti i medfør af artikel 34, ikke afklares inden for et rimeligt tidsrum trods gentagne henvendelser, kan den kompetente myndighed give den nationale administrator anvisning om at lukke de konti, hvortil adgangen er suspenderet, eller i tilfælde af driftslederbeholdningskonti eller luftfartøjsoperatørbeholdningskonti at ændre deres status til spærret, indtil den kompetente myndighed fastslår, at de forhold, der gav anledning til suspensionen, er bragt i orden.

2. Hvis saldoen på en personbeholdningskonto eller handelskonto er nul, og der ikke er registreret transaktioner i en periode på et år, kan den nationale administrator underrette kontohaveren om, at personbeholdningskontoen eller handelskontoen lukkes inden 40 hverdage, medmindre den nationale administrator modtager en anmodning om, at kontoen skal opretholdes. Hvis den nationale administrator ikke modtager en sådan anmodning fra kontohaveren, kan den nationale administrator lukke kontoen.

3. Den nationale administrator lukker en driftslederbeholdningskonto efter anvisning fra den kompetente myndighed, hvis der ikke er nogen rimelige udsigter til, at der returneres yderligere kvoter.

4. Den nationale administrator kan afsætte en bemyndiget repræsentant eller en yderligere bemyndiget repræsentant, hvis han finder, at godkendelsen af den bemyndigede repræsentant eller yderligere bemyndigede repræsentant burde have været afvist, jf. artikel 24, stk. 3, og særligt, hvis administratoren opdager, at de dokumenter og identifikationsoplysninger, der blev fremlagt ved udnævnelsen, var ufuldstændige, forældede eller på anden måde unøjagtige eller falske.

5. Kontohaveren kan gøre indsigelse mod ændringen af en kontos status i medfør af stk. 1 eller afsættelsen af en bemyndiget repræsentant eller yderligere bemyndiget repræsentant i medfør af stk. 4 inden 30 kalenderdage hos den ifølge national ret kompetente myndighed, som enten giver den nationale administrator anvisning om at genetablere kontoen eller genindsætte den bemyndigede repræsentant eller yderligere bemyndigede repræsentant eller bekræfter ændringen af kontoens status eller afsættelsen i en begrundet afgørelse, med forbehold for krav i national ret, som forfølger et lovligt mål, som er foreneligt med denne forordning, og er rimelige i forhold til målet.

Afdeling 4

Suspension af adgang til konti

Artikel 34

Suspension af adgang til konti

1. En administrator kan suspendere en bemyndiget repræsentants eller en yderligere bemyndiget repræsentants adgang til konti i registret eller til processer, som den bemyndigede repræsentant ellers ville have adgang til, hvis administratoren har rimelig grund til at tro, at den bemyndigede repræsentant:

a) har forsøgt at skaffe sig adgang til konti eller processer, som ikke er omfattet af hans bemyndigelse

b) gentagne gange har forsøgt at skaffe sig adgang til en konto eller en proces med en forkert kombination af brugernavn og password eller

c) har forsøgt at bringe sikkerheden, tilgængeligheden, integriteten eller fortroligheden i EU-registret eller EUTL’en eller de data, der håndteres eller opbevares deri, i fare.

2. En administrator kan suspendere bemyndigede repræsentanters og yderligere bemyndigede repræsentanters adgang til en konkret konto, hvis en af følgende betingelser er opfyldt:

a) kontohaveren er afgået ved døden uden retlig efterfølger eller er ikke længere en juridisk person

b) kontohaveren har ikke betalt sine gebyrer

c) kontohaveren har overtrådt kontobetingelserne

d) kontohaveren har ikke indvilliget i ændringerne af de vilkår og betingelser, som den nationale administrator eller den centrale administrator har fastsat

e) kontohaveren har ikke anmeldt ændringer i kontooplysningerne eller dokumentation vedrørende ændringer af kontooplysninger eller dokumentation vedrørende nye kontooplysningskrav

f) kontohaveren har ikke opretholdt det foreskrevne mindste antal af bemyndigede repræsentanter for kontoen

g) kontohaveren har ikke overholdt medlemsstatens krav om, at vedkommende skal have en bemyndiget repræsentant med fast bopæl i den nationale administrators medlemsstat

h) kontohaveren har ikke overholdt medlemsstatens krav om, at kontohaveren skal have fast bopæl eller være registreret i kontoadministratorens medlemsstat.

3. En administrator kan suspendere bemyndigede repræsentanters og yderligere bemyndigede repræsentanters adgang til en konkret konto og muligheden for at igangsætte processer fra den pågældende konto:

a) for en periode på højst 4 uger, hvis administratoren har rimelig grund til at tro, at kontoen blev eller vil blive brugt til svig, hvidvaskning af penge, finansiering af terrorisme, korruption eller andre former for alvorlig lovovertrædelse, eller

b) på grundlag af og i overensstemmelse med nationale lovbestemmelser, som forfølger et lovligt mål.

4. Den nationale administrator kan suspendere adgangen til en konto, hvis administratoren mener, at åbningen af kontoen burde have været afvist i henhold til artikel 22, eller at kontohaveren ikke længere opfylder kravene for åbningen af kontoen.

5. Kontoadministratoren ophæver omgående suspensionen, når det forhold, der var årsag til suspensionen, er bragt i orden.

6. Kontohaveren kan inden 30 kalenderdage gøre indsigelse mod suspensionen af adgangen, jf. stk. 1 og 3, hos den kompetente myndighed eller den relevante myndighed efter national ret, som enten giver den nationale administrator anvisning om at genoprette adgangen eller bekræfter suspensionen i en begrundet afgørelse, med forbehold for krav i national ret, som forfølger et lovligt mål, som er foreneligt med denne forordning, og er rimelige i forhold til målet.

7. Den kompetente myndighed eller Kommissionen kan ligeledes give den nationale administrator eller centrale administrator anvisning om at gennemføre en suspension af en af de grunde, der er fastsat i stk. 1, 2, 3 og 4.

8. En national retshåndhævende myndighed i administratorens medlemsstat kan ligeledes anmode administratoren om at gennemføre en suspension på grundlag af og i overensstemmelse med national ret.

9. Suspenderes adgangen til en ekstern handelsplatformkonto, suspenderer administratoren også den adgang, der er muliggjort via den eksterne handelsplatform til brugerkonti, jf. artikel 23, stk. 4. Når bemyndigede repræsentanters og yderligere bemyndigede repræsentanters adgang til en ekstern handelsplatformkonto suspenderes, suspenderer administratoren også disse repræsentanters adgang muliggjort af en kontohaver for den eksterne handelsplatform, jf. artikel 23, stk. 4.

10. Hvis en indehaver af en driftslederbeholdningskonto eller en luftfartøjsoperatørbeholdningskonto er forhindret i returnering i de 10 hverdage forud for returneringsfristen, jf. artikel 12, stk. 2a og 3, i direktiv 2003/87/EF, på grund af suspensioner i henhold til denne artikel, returnerer den nationale administrator, hvis kontohaveren anmoder herom, det antal kvoter, som kontohaveren har specificeret.

AFSNIT II

SÆRLIGE BESTEMMELSER ANGÅENDE EU-REGISTRET FOR UNIONENS EMISSIONSHANDELSORDNING

KAPITEL 1

Verificerede udledninger og overholdelse

Artikel 35

Verificerede udledningsdata for et anlæg eller en luftfartøjsoperatør

1. Hvis det kræves i henhold til national ret, udvælger driftslederen og luftfartøjsoperatøren en verifikator fra listen over verifikatorer, der er registreret hos den nationale administrator, som administrerer dennes konto. Hvis en driftsleder eller luftfartøjsoperatør også er verifikator, må han ikke vælge sig selv som verifikator.

2. Den nationale administrator, den kompetente myndighed eller, hvis den kompetente myndighed beslutter det, kontohaveren eller verifikatoren, indfører senest den 31. marts udledningsdata for det foregående år.

3. Årlige udledningsdata forelægges i formatet fastsat i bilag IX.

4. Når rapporten fra en driftsleder om udledninger fra et anlæg i det foregående år eller rapporten fra en luftfartøjsoperatør om udledninger fra alle luftfartsaktiviteter i det foregående år er verificeret som tilfredsstillende i overensstemmelse med artikel 15, stk. 1, i direktiv 2003/87/EF, godkender verifikatoren eller den kompetente myndighed de årlige verificerede udledninger.

5. Udledninger, der er godkendt i henhold til stk. 4, markeres som verificerede i EU-registret af den nationale administrator eller den kompetente myndighed. Den kompetente myndighed kan beslutte, at verifikatoren og ikke den nationale administrator er ansvarlig for markeringen af udledninger som verificerede i EU-registret.

6. Den kompetente myndighed kan give den nationale administrator anvisning om at korrigere de årlige verificerede udledninger fra et anlæg eller en luftfartøjsoperatør for at sikre overensstemmelse med artikel 14 og 15 i direktiv 2003/87/EF ved at indføre et bestemt års korrigerede verificerede eller beregnede udledninger for det pågældende anlæg eller den pågældende luftfartøjsoperatør i EU-registret.

7. Hvis der den 1. maj hvert år ikke er blevet registreret verificerede udledningstal i EU-registret for et anlæg eller en luftfartøjsoperatør for det foregående år, eller de verificerede udledningstal har vist sig at være ukorrekte, angives der skønsmæssige udledningstal i EU-registret, som beregnes så nøjagtigt som muligt efter artikel 14 og 15 i direktiv 2003/87/EF.

Artikel 36

Spærring af konti som følge af manglende forelæggelse af verificerede udledninger

1. Hvis der i EU-registret den 1. april hvert år ikke er blevet registreret årlige verificerede udledninger for et anlæg eller en luftfartøjsoperatør for det foregående år, sikrer den centrale administrator, at EU-registret ændrer den pågældende driftslederbeholdningskontos eller luftfartøjsoperatørbeholdningskontos status til spærret.

2. Når alle forsinkede verificerede udledninger for et anlæg eller en luftfartøjsoperatør for dette år er blevet registreret i EU-registret, sikrer den centrale administrator, at EU-registret ændrer kontoens status til åben.

Artikel 37

Beregning af overholdelsesstatustal

1. Den centrale administrator sikrer, at EU-registret den 1. maj hvert år angiver overholdelsesstatustallet for det foregående år for hvert anlæg og hver luftfartøjsoperatør med en åben eller spærret driftsleder- eller luftfartøjsoperatørbeholdningskonto ved at beregne summen af alle kvoter, der er returneret for den indeværende periode, og derfra trække summen af alle verificerede udledninger i den indeværende periode indtil og inklusive det indeværende år og lægge en korrektionsfaktor til.

2. Korrektionsfaktoren, der er nævnt i stk. 1, er nul, hvis overholdelsesstatustallet for det sidste år i den foregående periode var større end nul, men forbliver det samme som overholdelsesstatustallet for det sidste år i den foregående periode, hvis tallet er mindre end eller lig med nul.

3. Den centrale administrator sikrer, at EU-registret registrerer overholdelsesstatustallet for hvert anlæg og hver luftfartøjsoperatør for hvert år.

KAPITEL 2

Transaktioner

Afdeling 1

Generelle bestemmelser

Artikel 38

Kun transaktioner, for hvilke der udtrykkeligt er fastlagt bestemmelser i denne forordning for hver enkelt kontotype, igangsættes af denne kontotype.

Artikel 39

Gennemførelse af overførsler

1. For alle transaktioner, der er angivet i dette kapitel, som ikke er igangsat af en ekstern handelsplatform, kræves der en udenbånds bekræftelse af EU-registret, før transaktionen kan igangsættes. En transaktion igangsættes kun, hvis der er en yderligere bemyndiget repræsentant eller, hvor relevant, en anden kontorepræsentant, hvis godkendelse er nødvendig i medfør af artikel 23, stk. 3, som har bekræftet transaktionen udenbånds.

2. For alle overførsler, der er angivet i artikel 64 og dette kapitels afdeling 8, igangsættes overførslen straks, hvis den er bekræftet mellem kl. 10.00 og kl. 16.00 (mellemeuropæisk tid) mellem mandag og fredag, begge dage inklusive, med undtagelse af helligdage i de medlemsstater, som beslutter at udsætte fristen i medfør af stk. 3.

En overførsel bekræftet på et andet tidspunkt indledes samme dag mandag til fredag med undtagelse af helligdage, som er omhandlet i første afsnit, kl. 10.00 (mellemeuropæisk tid), hvis den er bekræftet før 10.00 (mellemeuropæisk tid), eller den følgende dag, mandag til fredag med undtagelse af helligdage, som er omhandlet i første afsnit, kl. 10.00 (mellemeuropæisk tid), hvis den er bekræftet efter kl. 16.00 (mellemeuropæisk tid).

3. For alle overførsler af kvoter og Kyoto-enheder, der er angivet i artikel 64 og 65, og for alle overførsler, der er angivet i artikel 66, til konti, som ikke er angivet på handelskontohaverens liste over betroede konti, gælder der en frist på 26 timer fra igangsættelsen, til overførslen bliver meldt afsluttet i medfør af artikel 104. Denne frist suspenderes mellem kl. 00.00 og kl. 24.00 (mellemeuropæisk tid) på lørdage og søndage. Medlemsstaterne kan beslutte også at suspendere denne frist mellem kl. 00.00 og kl. 24.00 (mellemeuropæisk tid) på nationale helligdage i et bestemt år, forudsat at denne beslutning offentliggøres senest den 1. december i det foregående år.

4. Hvis en kontorepræsentant har mistanke om, at en overførsel er blevet igangsat i svigagtigt øjemed, kan kontorepræsentanten senest 2 timer inden udløbet af fristen i stk. 3 anmode den nationale administrator eller, hvor relevant, den centrale administrator om at annullere overførslen på kontorepræsentantens vegne, før overførslen er blevet meldt afsluttet. Kontohaveren skal indberette den mistænkte svig til den kompetente retshåndhævende myndighed straks efter anmodningen. Denne indberetning sendes til den nationale administrator eller, hvor relevant, den centrale administrator inden for 7 dage.

5. Efter igangsættelse, jf. stk. 1 og 2, sendes en meddelelse til alle kontorepræsentanter med angivelse af den foreslåede igangsættelse af overførslen.

Artikel 40

Kvoters art og transaktioners endegyldighed

1. Kvoter eller Kyoto-enheder er et instrument i papirløs form, som er ombytteligt og kan handles på markedet.

2. Det, at kvoter og Kyoto-enheder er i papirløs form, indebærer, at registreringen i EU-registret er et umiddelbart og tilstrækkeligt bevis for retten til en kvote eller Kyoto-enhed og til ethvert andet element, som falder ind under denne forordning, eller som ifølge denne forordning skal registreres i EU-registret.

3. Det, at kvoter og Kyoto-enheder er ombyttelige, indebærer, at enhver omstødelse eller tilbageleveringsforpligtelse, som kan opstå i henhold til national ret i tilknytning til en kvote eller Kyoto-enhed, kun gælder for kvoten eller Kyoto-enheden af samme art.

Med forbehold af artikel 70 og afstemningsprocessen i artikel 103 bliver en transaktion endelig og uigenkaldelig ved afslutningen i medfør af artikel 104. Uden at dette berører bestemmelser eller retsmidler i national ret, som kan resultere i et krav eller en kendelse til at udføre en ny transaktion i EU-registret, må ingen love, forskrifter, regler eller praksis for tilsidesættelse af kontrakter eller transaktioner føre til afvikling i registret af en transaktion, som er blevet endelig og uigenkaldelig ifølge denne forordning.

En kontohaver eller en tredjepart må ikke forhindres i at udøve en rettighed eller stille et krav, som følger af den underliggende transaktion, og som denne kan have i henhold til lovgivningen, herunder til omstødelse, tilbagelevering eller skadeserstatning i tilknytning til en transaktion, som er blevet endelig i EU-registret, for eksempel i tilfælde af svig eller tekniske fejl, så længe dette ikke fører til, at transaktionen inddrages, tilbagekaldes eller afvikles i EU-registret.

4. En opkøber og indehaver af en kvote eller Kyoto-enhed, der handler i god tro, erhverver retten til en kvote eller Kyoto-enhed uden eventuelle mangler, der måtte være i overdragerens ret.

Afdeling 2

Udstedelse af kvoter

Artikel 41

Udstedelse af kvoter

1. Den centrale administrator kan oprette en EU-totalmængdekonto, en EU-totalmængdekonto (luftfart), en EU-auktionskonto og/eller en EU-auktionskonto (luftfart), en EU-kreditombytningskonto og en EU-kreditkonto (international), alt efter hvad der er relevant, og opretter, udsteder eller annullerer konti og kvoter i overensstemmelse med EU-retten, herunder i henhold til artikel 3e, stk. 3, samt artikel 9, 9a, 10a, stk. 8, og artikel 11a i direktiv 2003/87/EF, artikel 10, stk. 1, i forordning (EU) nr. 1031/2010, eller artikel 41, stk. 1, i forordning (EU) nr. 920/2010.

2. Kommissionen giver på et eller flere passende tidspunkter den centrale administrator anvisning om at udstede et antal almindelige kvoter i alt svarende til det fastlagte antal, jf. artikel 2, stk. 1, i Kommissionens afgørelse 2010/670/EU (17) om eller for overførsel til konti, der er oprettet i medfør af artikel 10a, stk. 8, i direktiv 2003/87/EF.

3. Den centrale administrator sikrer, at EU-registret tildeler hver kvote en entydig identifikationskode i forbindelse med udstedelsen.

Afdeling 3

Kontooverførsler forud for auktioner og tildeling

Artikel 42

Overførsel af almindelige kvoter til auktionering

1. Den centrale administrator overfører rettidigt på vegne af den relevante kvoteudbyder, som er udpeget i overensstemmelse med forordning (EU) nr. 1031/2010, en mængde almindelige kvoter fra EU-totalmængdekontoen til EU-auktionskontoen svarende til den årlige mængde, som er fastlagt i medfør af artikel 10 i den nævnte forordning.

2. I tilfælde af tilpasninger af de årlige mængder i overensstemmelse med artikel 14 i forordning (EU) nr. 1031/2010 overfører den centrale administrator en tilsvarende mængde almindelige kvoter fra EU-totalmængdekontoen til EU-auktionskontoen eller fra EU-auktionskontoen til EU-totalmængdekontoen, alt efter hvad der er relevant.

Artikel 43

Overførsel af almindelige kvoter til gratistildeling

Den centrale administrator overfører rettidigt en mængde almindelige kvoter fra EU-totalmængdekontoen til EU-tildelingskontoen svarende til de samlede kvoter, der tildeles gratis i overensstemmelse med de enkelte medlemsstaters nationale tildelingstabeller.

Artikel 44

Overførsel af almindelige kvoter til reserven for nytilkomne

1. Den centrale administrator overfører rettidigt en mængde almindelige kvoter fra EU-totalmængdekontoen til EU-reservekontoen (nytilkomne) svarende til 5 % af mængden af kvoter i EU, som er fastlagt i afgørelser vedtaget i medfør af artikel 9 og 9a i direktiv 2003/87/EF med fradrag af det antal, der skal udstedes i medfør af denne forordnings artikel 41, stk. 2.

2. Hvis mængden af kvoter i EU øges ved en afgørelse truffet i medfør af artikel 9 og 9a i direktiv 2003/87/EF, overfører den centrale administrator yderligere almindelige kvoter fra EU-totalmængdekontoen til EU-reservekontoen (nytilkomne) i en mængde svarende til 5 % af stigningen i mængden af kvoter i EU.

3. Hvis mængden af kvoter i EU reduceres ved en afgørelse truffet i medfør af artikel 9 og 9a i direktiv 2003/87/EF, sletter den centrale administrator almindelige kvoter fra EU-reservekontoen (nytilkomne) i en mængde svarende til 5 % af reduktionen af mængden af kvoter i EU.

4. Med hensyn til tildeling til nytilkomne eller tildeling til nytilkomne efter en betydelig kapacitetsudvidelse i medfør af artikel 19 og 20 i afgørelse 2011/278/EU overføres den deraf følgende endelige mængde kvoter, som tildeles gratis til driftslederen for hele handelsperioden, og registreres i EUTL’en i overensstemmelse med denne forordnings artikel 51, stk. 2, af den centrale administrator fra EU-reservekontoen (nytilkomne) til EU-tildelingskontoen.

Artikel 45

Overførsel af luftfartskvoter til auktionering

1. Den centrale administrator overfører rettidigt på vegne af den relevante auktionsholder, som er udpeget i overensstemmelse med forordning (EU) nr. 1031/2010, luftfartskvoter fra EU-totalmængdekontoen (luftfart) til EU-auktionskontoen (luftfart) i en mængde svarende til den årlige mængde, som er fastlagt i medfør af artikel 12, stk. 1, i forordning (EU) nr. 1031/2010.

2. I tilfælde af tilpasninger af de årlige mængder i overensstemmelse med artikel 14 i forordning (EU) nr. 1031/2010 overfører den centrale administrator en tilsvarende mængde luftfartskvoter fra EU-totalmængdekontoen (luftfart) til EU-auktionskontoen (luftfart) eller fra EU-auktionskontoen (luftfart) til EU-totalmængdekontoen (luftfart), alt efter hvad der er relevant.

Artikel 46

Overførsel af luftfartskvoter til gratistildeling

1. Den centrale administrator overfører rettidigt en mængde luftfartskvoter fra EU-totalmængdekontoen (luftfart) til EU-tildelingskontoen (luftfart) svarende til det antal luftfartskvoter, der tildeles gratis som fastlagt i Kommissionens afgørelse vedtaget på grundlag af artikel 3e, stk. 3, i direktiv 2003/87/EF.

2. Hvis antallet af luftfartskvoter, som skal tildeles gratis, øges ved en afgørelse i medfør af artikel 3e, stk. 3, i direktiv 2003/87/EF, overfører den centrale administrator yderligere luftfartskvoter fra EU-totalmængdekontoen (luftfart) til EU-tildelingskontoen (luftfart) i en mængde svarende til stigningen i antallet af luftfartskvoter, som skal tildeles gratis.

3. Hvis antallet af luftfartskvoter, som skal tildeles gratis, reduceres ved en afgørelse i medfør af artikel 3e, stk. 3, i direktiv 2003/87/EF, sletter den centrale administrator luftfartskvoter fra EU-tildelingskontoen (luftfart) i en mængde svarende til reduktionen i antallet af luftfartskvoter, som skal tildeles gratis.

Artikel 47

Overførsel af luftfartskvoter til specialreserven

1. Den centrale administrator overfører rettidigt luftfartskvoter fra EU-totalmængdekontoen (luftfart) til EU-reservekontoen (særlig reserve) i en mængde svarende til antallet af luftfartskvoter i specialreserven fastlagt i afgørelsen truffet i medfør af artikel 3e, stk. 3, i direktiv 2003/87/EF.

2. Hvis antallet af luftfartskvoter i specialreserven øges ved en afgørelse truffet i medfør af artikel 3e, stk. 3, i direktiv 2003/87/EF, overfører den centrale administrator yderligere luftfartskvoter fra EU-totalmængdekontoen (luftfart) til EU-reservekontoen (særlig reserve) i en mængde svarende til stigningen i antallet af luftfartskvoter i specialreserven.

3. Hvis antallet af luftfartskvoter i specialreserven reduceres ved en afgørelse truffet på grundlag af artikel 3e, stk. 3, i direktiv 2003/87/EF, sletter den centrale administrator luftfartskvoter fra EU-reservekontoen (særlig reserve) i en mængde svarende til reduktionen i antallet af luftfartskvoter i specialreserven.

4. I tilfælde af tildeling fra specialreserven i medfør af artikel 3f i direktiv 2003/87/EF overføres den deraf følgende endelige mængde luftfartskvoter, som tildeles gratis til luftfartøjsoperatøren for hele den handelsperiode, som registreres i EUTL’en i overensstemmelse med artikel 54, stk. 2, i denne forordning, automatisk fra EU-reservekontoen (særlig reserve) til EU-tildelingskontoen (luftfart).

Artikel 48

Overførsel af almindelige kvoter til EU-totalmængdekontoen

Ved udgangen af hver handelsperiode overfører den centrale administrator alle resterende kvoter på EU-tildelingskontoen og EU-reservekontoen (nytilkomne) til EU-totalmængdekontoen.

Artikel 49

Overførsel af luftfartskvoter til EU-totalmængdekontoen (luftfart)

Ved udgangen af hver handelsperiode overfører den centrale administrator alle de resterende kvoter på EU-reservekontoen (særlig reserve) til EU-totalmængdekontoen (luftfart).

Artikel 50

Sletning af luftfartskvoter

Den centrale administrator sikrer, at alle kvoter, der er tilbage på EU-tildelingskontoen (luftfart) ved udgangen af hver handelsperiode, overføres til EU-kvotesletningskontoen.

Afdeling 4

Tildeling til stationære anlæg

Artikel 51

Indførelse af nationale tildelingstabeller i EUTL’en

1. Hver medlemsstat underretter Kommissionen om sin nationale tildelingstabel for perioden 2013-2020 senest den 31. december 2012. Medlemsstaterne sikrer, at nationale tildelingstabeller omfatter de oplysninger, der er anført i bilag X.

2. Kommissionen giver den centrale administrator anvisning om at indføre den nationale tildelingstabel i EUTL’en, hvis Kommissionen mener, at den nationale tildelingstabel stemmer overens med direktiv 2003/87/EF, afgørelse 2011/278/EU og beslutninger vedtaget af Kommissionen i henhold til artikel 10c, stk. 6, i direktiv 2003/87/EF. I modsat fald afviser Kommissionen den nationale tildelingstabel inden for en rimelig periode og underretter straks den pågældende medlemsstat med angivelse af årsager og de kriterier, der skal opfyldes, for at en efterfølgende underretning kan accepteres. Medlemsstaten sender en revideret national tildelingstabel til Kommissionen inden for 3 måneder.

Artikel 52

Ændringer i de nationale tildelingstabeller

1. Den nationale administrator foretager ændringer i den nationale tildelingstabel i EUTL’en, hvis:

a) et anlægs tilladelse er kaldt tilbage eller på anden vis er udløbet

b) et anlæg har indstillet driften

c) et anlæg er blevet opdelt i to eller flere anlæg

d) to eller flere anlæg er fusioneret til ét anlæg.

2. En medlemsstat underretter Kommissionen om ændringer af sin nationale tildelingstabel vedrørende:

a) tildelinger til nytilkomne eller tildelinger til nytilkomne efter betydelige kapacitetsudvidelser

b) delvise ophør med aktiviteter og en betydelig reduktion af kapaciteten

c) gratis tildeling i medfør af artikel 10c i direktiv 2003/87/EF, som er berettiget i forhold til udviklingen af foretagne investeringer, der er indberettet til Kommissionen i henhold til artikel 10c, stk. 1, i nævnte direktiv

d) andre ændringer, der ikke er omhandlet i stk. 1.

Ved modtagelse af en underretning, jf. første afsnit, giver Kommissionen den centrale administrator anvisning om at foretage de tilsvarende ændringer af den nationale tildelingstabel i EUTL’en, hvis Kommissionen mener, at ændringerne af den nationale tildelingstabel er i overensstemmelse med direktiv 2003/87/EF, afgørelse 2011/278/EU og de beslutninger, der træffes af Kommissionen i overensstemmelse med artikel 10c, stk. 6, i direktiv 2003/87/EF. I modsat fald afviser Kommissionen ændringerne inden for en rimelig periode og underretter straks den pågældende medlemsstat med angivelse af årsager og de kriterier, der skal opfyldes, for at en efterfølgende underretning kan accepteres.

Artikel 53

Gratistildeling af almindelige kvoter

1. Den nationale administrator angiver i den nationale tildelingstabel for hver driftsleder, for hvert år og for hvert retsgrundlag i bilag X, om et anlæg skal modtage en tildeling for det pågældende år.

2. Fra den 1. februar 2013 sikrer den centrale administrator, at EU-registret automatisk overfører almindelige kvoter fra EU-tildelingskontoen i overensstemmelse med den relevante nationale tildelingstabel til den relevante åbne eller spærrede driftslederbeholdningskonto under iagttagelse af fremgangsmåden for automatisk overførsel, der er angivet i dataudvekslingsspecifikationerne og de tekniske specifikationer, jf. artikel 105.

3. Hvis en udelukket driftslederbeholdningskonto ikke modtager kvoter i henhold til stk. 2, overføres de pågældende kvoter ikke til kontoen, selv om den efterfølgende får status af åben.

4. Den centrale administrator sikrer, at en driftsleder kan foretage overførsler med henblik på at tilbagelevere overskydende kvoter til EU-tildelingskontoen, hvis den centrale administrator har foretaget ændringer af en medlemsstats nationale tildelingstabel i henhold til artikel 52, stk. 2, for at korrigere en tildeling af for mange kvoter til driftslederen, og den kompetente myndighed har anmodet om tilbagelevering af sådanne overskydende kvoter.

Afdeling 5

Tildeling til luftfartøjsoperatører

Artikel 54

Indførelse af nationale tildelingstabeller for luftfart i EUTL’en

1. Hver medlemsstat underretter Kommissionen om sin nationale tildelingstabel for luftfart for perioden 2013-2020 senest den 30. september 2012. Medlemsstaterne sikrer, at nationale tildelingstabeller for luftfart omfatter de oplysninger, der er anført i bilag XI.

2. Kommissionen giver den centrale administrator anvisning om at indføre den nationale tildelingstabel for luftfart i EUTL’en, hvis Kommissionen mener, at den nationale tildelingstabel for luftfart stemmer overens med direktiv 2003/87/EF, navnlig med de tildelinger, som medlemsstaterne har beregnet og offentliggjort i henhold til artikel 3e, stk. 4, i samme direktiv. I modsat fald afviser Kommissionen den nationale tildelingstabel for luftfart inden for en rimelig periode og underretter straks den pågældende medlemsstat med angivelse af årsager og de kriterier, der skal opfyldes, for at en efterfølgende underretning kan accepteres. Medlemsstaten sender en revideret national tildelingstabel for luftfart til Kommissionen inden for 3 måneder.

Artikel 55

Ændringer i de nationale tildelingstabeller for luftfart

1. Den nationale administrator foretager ændringer i den nationale tildelingstabel for luftfart i EUTL’en, hvis:

a) en luftfartøjsoperatør er ophørt med alle aktiviteter, der er omfattet af bilag I til direktiv 2003/87/EF

b) en luftfartøjsoperatør er blevet opdelt i to eller flere luftfartøjsoperatører

c) to eller flere luftfartøjsoperatører har fusioneret til én luftfartøjsoperatør.

2. En medlemsstat underretter Kommissionen om ændringer af sin nationale tildelingstabel for luftfart vedrørende:

a) tildelinger fra den særlige reserve i henhold til artikel 3f i direktiv 2003/87/EF

b) tilpasninger efter vedtagelsen af foranstaltninger i henhold til artikel 25a i direktiv 2003/87/EF

c) andre ændringer, der ikke er omhandlet i stk. 1.

3. Kommissionen giver den centrale administrator anvisning om at foretage tilsvarende ændringer i den nationale tildelingstabel for luftfart i EUTL’en, hvis Kommissionen mener, at ændringen til den nationale tildelingstabel for luftfart stemmer overens med direktiv 2003/87/EF, navnlig med de tildelinger, som er beregnet og offentliggjort i medfør af artikel 3f, stk. 7, i samme direktiv, hvad angår tildelinger fra den særlige reserve. I modsat fald afviser Kommissionen ændringerne inden for en rimelig periode og underretter straks medlemsstaten med angivelse af årsager og de kriterier, der skal opfyldes, for at en efterfølgende underretning kan accepteres.

4. Hvis en fusion mellem luftfartøjsoperatører omfatter luftfartøjsoperatører, der administreres af forskellige medlemsstater, indledes ændringen omhandlet i stk. 1, litra c), af den nationale administrator, der administrerer den luftfartøjsoperatør, hvis tildeling skal sammenlægges med en anden luftfartøjsoperatørs tildeling. Før ændringen foretages, opnås der samtykke fra den nationale administrator, der administrerer den luftfartøjsoperatør, hvis tildeling vil få tillagt den fusionerede luftfartøjsoperatørs tildeling.

Artikel 56

Gratistildeling af luftfartskvoter

1. Den nationale administrator anfører for hver luftfartøjsoperatør og for hvert år, om luftfartøjsoperatøren bør modtage en tildeling for det pågældende år i den nationale tildelingstabel for luftfart.

2. Fra den 1. februar 2013 sikrer den centrale administrator, at EU-registret automatisk overfører luftfartskvoter fra EU-tildelingskontoen (luftfart) til den relevante åbne eller spærrede luftfartøjsoperatørbeholdningskonto i overensstemmelse med den relevante tildelingstabel under iagttagelse af fremgangsmåderne for automatisk overførsel, der er angivet i dataudvekslingsspecifikationerne og de tekniske specifikationer, jf. artikel 105.

3. Hvis en udelukket luftfartøjsoperatørbeholdningskonto ikke modtager kvoter i henhold til stk. 2, overføres de pågældende kvoter ikke til kontoen, selv om den efterfølgende får status af åben.

Artikel 57

Tilbagelevering af luftfartskvoter

Når en ændring af den nationale tildelingstabel for luftfart gennemføres i henhold til artikel 25a i direktiv 2003/87/EF, efter at kvoter er overført til luftfartøjsoperatørbeholdningskonti i et givet år i overensstemmelse med denne forordnings artikel 56, udfører den centrale administrator enhver overførsel, der kræves af enhver foranstaltning, som træffes i henhold til artikel 25a i direktiv 2003/87/EF.

Afdeling 6

Brug af CER'er og ERU'er

Artikel 58

Internationale kreditbeholdninger i EU-registret

1. Den centrale administrator sikrer, at CER'er og ERU'er fra projekter i medlemsstaterne kun står på ETS-konti i EU-registret, hvis deres udstedelse ikke var forbudt ved artikel 11b i direktiv 2003/87/EF.

Den centrale administrator sikrer, at ERU'er udstedt for emissionsreduktioner, som fandt sted frem til den 31. december 2012, men som vedrører projekter i medlemsstaterne og omfatter aktiviteter, der ikke er anført i bilag I til direktiv 2003/87/EF, ændret ved Europa-Parlamentets og Rådets forordning (EF) nr. 219/2009 (18), men er opført i bilag I til direktiv 2003/87/EF som ændret ved Europa-Parlamentets og Rådets direktiv 2009/29/EF (19), kun står på ETS-konti i EU-registret, hvis de er udstedt før den 30. april 2013.

2. Den centrale administrator sikrer, at ERU'er, der er udstedt efter den 31. december 2012 for emissionsreduktioner, som fandt sted frem til den 31. december 2012, og som vedrører projekter i tredjelande uden retligt bindende, kvantitative emissionsmål for perioden 2013-2020, der er fastlagt ved en ændring af Kyotoprotokollen i henhold til dennes artikel 3, stk. 9, eller som ikke har deponeret et ratifikationsinstrument vedrørende en sådan ændring af Kyotoprotokollen, alene står på ETS-konti i EU-registret, hvis de vedrører emissionsreduktioner, der verificeres efter verifikationsproceduren i Kontrolkomitéen for Fælles Gennemførelse, der er omhandlet i beslutning 9/CMP.1 (i henhold til den såkaldte "spor 2-procedure"), eller, såfremt en sådan verifikation ikke er muligt, hvis de af en uafhængig enhed, der er akkrediteret i henhold til beslutning 9/CMP.1, er blevet certificeret som værende udstedt i forbindelse med emissionsreduktioner, der fandt sted frem til 31. december 2012.

3. Den centrale administrator forelægger de nationale administratorer en liste over ETS-konti med beholdninger af internationale kreditter, der ikke kan stå på kontiene i medfør af stk. 1 og 2 efter de datoer, der er fastsat i deri. På grundlag af denne liste anmoder den nationale administrator kontohaveren om at angive en KP-konto, til hvilken sådanne internationale kreditter skal overføres.

Besvarer kontoholderen ikke administratorens anmodning inden 40 hverdage, skal administratoren overføre de internationale kreditter til en national KP-konto.

Artikel 59

Indførelse af internationale kreditanvendelsesrettighedstabeller i EUTL’en

1. Hver medlemsstat meddeler sin internationale kreditanvendelsesrettighedstabel til Kommissionen senest en måned efter vedtagelsen af foranstaltninger i henhold til artikel 11a, stk. 8, i direktiv 2003/87/EF. Medlemsstaterne sikrer, at den internationale kreditanvendelsesrettighedstabel indeholder den samlede oprindelige internationale kreditanvendelsesrettighed for perioden 2008-2020 for hver driftsleder og luftfartøjsoperatør tillige med de oplysninger, der er anført i bilag XII.

2. Kommissionen giver den centrale administrator anvisning om at indføre den internationale kreditanvendelsesrettighedstabel i EUTL’en, hvis Kommissionen mener, at den internationale kreditanvendelsesrettighedstabel er i overensstemmelse med direktiv 2003/87/EF, og de foranstaltninger, der vedtages i henhold til artikel 11a, stk. 8, i nævnte direktiv. I modsat fald afviser Kommissionen den internationale kreditanvendelsesrettighedstabel inden for en rimelig periode og underretter straks medlemsstaten med angivelse af årsager og de kriterier, der skal opfyldes, for at en efterfølgende underretning kan accepteres. Medlemsstaten forelægger Kommissionen en revideret international kreditanvendelsesrettighedstabel inden for en måned.

3. En medlemsstat underretter Kommissionen om ændringer i sin internationale kreditanvendelsesrettighedstabel, herunder rettigheder til nytilkomne. Kommissionen giver den centrale administrator anvisning om at foretage de tilsvarende ændringer i den internationale kreditanvendelsesrettighedstabel i EUTL’en, hvis Kommissionen mener, at ændringerne i den internationale kreditanvendelsesrettighedstabel er i overensstemmelse med direktiv 2003/87/EF, og de foranstaltninger, der vedtages i henhold til artikel 11a, stk. 8, i nævnte direktiv. I modsat fald afviser Kommissionen ændringerne inden for en rimelig periode og underretter straks medlemsstaten med angivelse af årsager og de kriterier, der skal opfyldes, for at en efterfølgende underretning kan accepteres.

Artikel 60

Brug af internationale kreditter via kvoteombytning

1. En driftsleder kan anmode om ombytning af en international kredit til en almindelig kvote i henhold til artikel 11a, stk. 2, i direktiv 2003/87/EF, indtil den 31. marts 2015, og i henhold til artikel 11a, stk. 3 og 4, i nævnte direktiv indtil den 31. december 2020. Driftslederen skal anmode om at overføre internationale kreditter fra den relevante driftslederbeholdningskonto til EU-kreditkontoen (international) for driftsledere i EU-registret.

En luftfartøjsoperatør kan anmode om ombytning af en international kredit til en luftfartskvote i henhold til artikel 11a, stk. 2, i direktiv 2003/87/EF, indtil den 31. marts 2015, og i henhold til artikel 11a, stk. 3 og 4, i nævnte direktiv indtil den 31. december 2020. Operatøren skal anmode om at overføre internationale kreditter fra den relevante luftfartøjsoperatørbeholdningskonto til EU-kreditkontoen (